הוועדה לענייני ביקורת המדינה, כנסת 20, פרוטוקול מספר 332, 2018-06-04 09:00

שלי יחימוביץ': שלום לכולם.

שלי יחימוביץ': בוקר טוב.

שלי יחימוביץ': אני מתכבדת לפתוח את ישיבת הוועדה לענייני ביקורת המדינה.

שלי יחימוביץ': שם הדיון הוא כדלקמן: לאן נעלמו הכרטיסים למשחק הידידות ישראל-ארגנטינה ומדוע אינם מגיעים לציבור אף שהממשלה הקצתה לכך 2.6 מיליון שקלים, בדיקת מבקר המדינה בדבר התנהלות מכירת הכרטיסים למשחק ישראל-ארגנטינה במסגרת בדיקת חגיגות ה-70 למדינה, בקשה לדיווח לפי סעיף 6(א) לחוק מבקר המדינה.

שלי יחימוביץ': אני אומר שמבקר המדינה פתח בבדיקה כללית של אירועי שנות ה-70, נוכח תלונות מגוונות ושאילתות שהוגשו אליו במהלך החודשיים האחרונים.

שלי יחימוביץ': לקראת משחק הידידות ישראל-ארגנטינה קיבל המבקר פניות נוספות ספציפיות לסוגיה הזאת בראשן פנייה של יושב ראש ועדת הכלכלה עמיתי חבר הכנסת איתן כבל והמבקר השיב שבכוונתו, במסגרת הבדיקות של שלל אירועי שנות ה-70 והטענות המגוונות שיש כלפי אופן הניהול והארגון שלהן, הקצאת הכספים ועוד טענות שונות ומשונות, ייבדק גם הנושא הזה של משחק הידידות ישראל-ארגנטינה לרבות כל היבטיו והסוגיה לאן נעלמו הכרטיסים.

שלי יחימוביץ': אני אציין לחיוב את משרד התרבות שאתמול הודיע שהוא מוותר על 200 הכרטיסים שניתנו לעובדיו ואני שומעת שיש גם גופים נוספים שוויתרו על הכרטיסים, כמו עיריית ירושלים וההתאחדות לכדורגל, ואני מברכת על כך, אבל עדיין זה משאיר אותנו עם סימן שאלה מאוד גדול באשר למסה הגדולה של הכרטיסים שעל פי הודעת משרד התרבות הייתה אמורה להגיע ל-30,000 כרטיסים ונותרנו ככל הנראה עם הרבה הרבה הרבה פחות, גם כשאנחנו מורידים את האקט ההתנדבותי בעל כורחו של משרד התרבות ושל גופים נוספים.

שלי יחימוביץ': עדיין נשאלת השאלה לאן נעלמו הכרטיסים ומה התרחש בעקבות העניין הזה.

שלי יחימוביץ': תכף נהיה עם מבקר המדינה.

שלי יחימוביץ': אני רוצה דבר ראשון לפנות לנציג האוצר.

שלי יחימוביץ': אתה רפרנט של משרד התרבות?

עידו שוואב: כן.

עידו שוואב: תרבות וספורט.

שלי יחימוביץ': אני רוצה לשאול אותך שאלה קונקרטית שקצת מטרידה אותי.

שלי יחימוביץ': הרי מלכתחילה ברגע שהתחיל הליך ההידברות בין משרד התרבות לבין החברה שמפיקה את האירוע, התעורר עניין השיפוי כיוון שכבר נמכרו כרטיסים לתאי כבוד ויש ספונסרים וכן הלאה.

שלי יחימוביץ': אז הוקצו מיליון שקלים לצורך העברת המשחק מסמי עופר לירושלים.

שלי יחימוביץ': בהמשך הוקצו עוד חצי מיליון שקלים ואילו לפני שבוע בישיבת ממשלה הוקצו 2.7 מיליון שקלים.

שלי יחימוביץ': השאלה המאוד קונקרטית שלי אליך היא, אם אנחנו מדברים על 2.7 מיליון שקלים, כולל המיליון וחצי או שאנחנו כבר מגיעים ליותר מארבעה מיליון שקלים הקצאה לצורך העניין?

עידו שוואב: אני מכיר 2.7 מיליון שקלים שמוקצים לטובת העניין.

עידו שוואב: אלה עניינים של משרד הספורט.

עידו שוואב: הם לא באו בטענה למשרד האוצר לבקש כספים נוספים מעבר לתקציב שלהם בנושא הזה.

שלי יחימוביץ': אבל היו להם כבר מיליון וחצי שקלים ייעודיים שהם השתמשו בהם.

עידו שוואב: זה שלהם.

שלי יחימוביץ': ברגע שהממשלה מאשרת 2.7 מיליון שקלים, הרי לא מאשרים כסף קיים, נכון?

שלי יחימוביץ': אם המיליון וחצי שקלים אלה כבר הוקצו לעניין מכספי משרד התרבות, הם היו אמורים לבקש תוספת של חצי מיליון ועוד 700 אלף שקלים.

עידו שוואב: הם לא ביקשו כל תוספת ממשרד האוצר בנוגע למשחק.

עידו שוואב: כל התקציב למשחק הוא מתוך תקציב תרבות וספורט.

שלי יחימוביץ': למה הממשלה הייתה צריכה לאשר 2.7 מיליון שקלים?

שלי יחימוביץ': העברות תקציביות פנים משרדיות זה לא דבר שהממשלה מאשרת.

עידו שוואב: שוב, זה תקציב של משרד התרבות והספורט.

שלי יחימוביץ': אני שואלת שאלות ואתה הפסקת לענות לי עליהן באיזשהו שלב.

שלי יחימוביץ': אני שואלת למה הממשלה הייתה צריכה להתכנס ולאשר 2.7 מיליון שקלים אם הם לא תוספתיים על המיליון וחצי מתקציב משרד התרבות.

שלי יחימוביץ': אני פשוט רוצה להתחיל את הדיון מאיזושהי נקודה עובדתית שכולנו נתיישר עליה.

שלי יחימוביץ': כרגע מההיכרות שלי עם האופן שבו מועברים כספים, ויש לי הכרות מאוד מאוד יסודית אחרי שבע שנים רצופות בוועדת הכספים ובהעברות תקציביות, כשיש תקציב מתוך תקציב המשרד, אותם מיליון וחצי שקלים שהוקצו מלכתחילה, אף אחד לא דיבר על זה ולא היה צריך ישיבת ממשלה בשביל זה.

שלי יחימוביץ': נכון?

שלי יחימוביץ': אבל מרגע שמשרד התרבות הגיע לישיבת הממשלה וביקש 2.7 מיליון שקלים, אני מניחה שהבקשה וההצבעה בממשלה נבעו מכך שזה היה תקציב תוספתי.

עידו שוואב: לא.

שלי יחימוביץ': לא.

עידו שוואב: לא.

שלי יחימוביץ': כלומר, בסך הכול, בטוטל, אנחנו מדברים על 2.7 מיליון שקלים.

עידו שוואב: כן.

עידו שוואב: מתוך תקציב משרד התרבות והספורט.

עידו שוואב: לא תוספת של משרד האוצר.

שלי יחימוביץ': ושוב, למה הממשלה הייתה צריכה להצביע על זה?

שלי יחימוביץ': לא יודע?

שלי יחימוביץ': זה נוהל חדש?

שלי יחימוביץ': מישהו יכול להסביר לי את האנומליה הזאת?

שלי יחימוביץ': למה הממשלה מתכנסת לאשר תקציב שכבר ממילא קיים.

עידו שוואב: זה לא היה לפני זה.

עידו שוואב: למשרד התרבות והספורט יש תקציב שלהם לאירועים.

שלי יחימוביץ': אבל ממתי הממשלה מאשרת העברות תקציביות פנים משרדיות?

שלי יחימוביץ': אפילו העברות ממשרד למשרד הממשלה לא מאשרת אלא ועדת הכספים, אז העברה פנים משרדית?

שלי יחימוביץ': מה זה הטקס הזה של כינוס ישיבת ממשלה?

שלי יחימוביץ': אתם בטוחים במה שאתם אומרים?

שלי יחימוביץ': אתם לא שעיר לעזאזל כאן.

שלי יחימוביץ': אני פשוט רוצה לדעת מה היה.

עידו שוואב: לא הייתה שום תוספת, שום דרישה מצד המשרד למשרד האוצר, לאגף התקציבים, לתוספת בגין המשחק הזה.

שלי יחימוביץ': כלומר, המשחק הזה היה כלול בתקציב של חגיגות שנות ה-70?

עידו שוואב: שנות ה-70.

עידו שוואב: תקציבים אחרים שיש למשרד תעדוף לגביו.

שלי יחימוביץ': יש כאן מישהו שיכול לענות לי על השאלה למה זה עבר החלטת ממשלה ולא במקסימום ועדת כספים?

עודד קרמר: אני יכול להתייחס.

שלי יחימוביץ': רגע.

שלי יחימוביץ': אני רק אומר שאתה פנית ליועץ המשפטי לממשלה באמצעות עורך דין שחר בן-מאיר בעקבות סוגיית הכרטיסים.

עודד קרמר: זה נכון.

עודד קרמר: אבל לפני כן אני אומר - - -

שלי יחימוביץ': אגב, אתה עוד לא קיבלת רשות דיבור.

שלי יחימוביץ': אתה רק מעיר הערה.

עודד קרמר: כן.

עודד קרמר: רק מעיר הערה בעניין הספציפי הזה.

עודד קרמר: למיטב ידיעתי המיליון וחצי שקלים הועברו, לפי מה שפורסם בתקשורת, מתקציבי חגיגות ה-70 ואחר כך, כשהיה צריך את התוספת של עוד 2.8 מיליון שקלים, שהם בנוסף לסכום הזה – שוב, לפי מה שפורסם בתקשורת – במשרד התרבות התקשו.

עודד קרמר: משרד האוצר, על פי מה שפורסם בתקשורת, לא אישר להם להעביר סכום כזה גדול במקביל לחגיגות ה-70 ולכן היו צריכים החלטת ממשלה.

עודד קרמר: כך לפחות הסבירו את זה בתקשורת בשבועות האחרונים.

שלי יחימוביץ': אתם רוצים לצאת לעשות טלפון לברר שאתם על קרקע יציבה?

שלי יחימוביץ': כי זה יהיה מביך אם יתברר בדיעבד שאמרתם דברים לא נכונים.

שלי יחימוביץ': אתה רוצה לצאת ולברר?

שלי יחימוביץ': תודה.

שלי יחימוביץ': מבקר המדינה הפקיד שני אגפים שונים לבדוק את העניין הזה, את החטיבה לתחומי חברה ורווחה במשרד המבקר ואת האגף לתפקידים מיוחדים.

שלי יחימוביץ': נמצא אתנו גם עמיחי שי שהוא היועץ לעניינים מיוחדים למבקר המדינה.

עמיחי שי: אני אתן פתיח ואחר כך ליאורה שהיא מנהלת החטיבה תתייחס.

עמיחי שי: בעיקרון ההחלטה שהתקבלה, שהאגף לתפקידים מיוחדים יבצע את הבדיקה עד ה-9 בחודש, עד ליום המשחק בנושא של 200 הכרטיסים.

שלי יחימוביץ': עד ליום המשחק עצמו?

עמיחי שי: עד ליום המשחק.

שלי יחימוביץ': מה זה יעזור לנו?

ליאורה שמעוני: עובדה שזה עזר.

ליאורה שמעוני: זה עזר.

שלי יחימוביץ': קודם כל, זה עוזר שאתם עושים בדיקה, זה עוזר שאנחנו מקיימים את הישיבה וזה עוזר שהתקשורת על זה לא מרפה.

שלי יחימוביץ': כל הדברים האלה עוזרים כי אחרת היינו היום במקום אחר.

ליאורה שמעוני: אבל יש רצף.

שלי יחימוביץ': על המועד נדבר בסוף.

עמיחי שי: צריך לראות את המכלול.

עמיחי שי: נקודתית רצינו לבדוק את 200 הכרטיסים שהועברו למשרד התרבות והספורט, לגבי אותה הקצאה.

עמיחי שי: במקביל מתבצעת בדיקה יותר רחבה על כלל הכרטיסים שהוקצו למשחק.

עמיחי שי: צריך לציין שמדובר באירוע פרטי אבל בעצם הצירוף של נבחרת ישראל הופך את האירוע הזה למשהו אחר.

קריאה: לא.

שלי יחימוביץ': משלם המסים מתקצב את זה.

עמיחי שי: נכון.

שלי יחימוביץ': כבר אנחנו לא באירוע פרטי.

עמיחי שי: זה התחיל כאירוע פרטי שחיברו לו את נבחרת ישראל ולכן ההתאחדות נכנסה פנימה.

עמיחי שי: בעצם זה אנחנו בודקים כרגע, האגף של איזי והחטיבה של ליאורה, את העניין של כלל הכרטיסים, כלל ההתנהלות של ההתאחדות ובין השאר אנחנו כבר בודקים גם את נושא חלוקת הכרטיסים למונדיאל, אותם כרטיסים שהגיעו להתאחדות והם למשחקים של המונדיאל, לבדוק מה קורה גם אתם.

עמיחי שי: אותה בדיקה מן הסתם תיקח קצת יותר זמן ואני מקווה שיהיו לנו איזה שהם ממצאים לגבי הנושא של 200 הכרטיסים כבר בימים הקרובים.

עמיחי שי: אין הרבה ימים בעניין הזה אבל אני מקווה שתהיה לנו תוצאה לפחות ראשונית לומר מה קרה ואיך נעשתה ההקצאה.

עמיחי שי: גם העברת הכספים היא נראית לנו מוזרה, שמשרד התרבות והספורט מקצה את הכספים למשרד בירושלים, משם מקצה את זה להרל"י שמקצה את זה לכך.

עמיחי שי: לשם מה כל ההעברות האלה ולמה לא נעשתה העברה?

שלי יחימוביץ': תסביר לי שוב את השרשור של הכספים.

עמיחי שי: משרד התרבות והספורט מעביר את הכספים למשרד ירושלים שמעביר אותם להרל"י, שזאת הרשות לפיתוח ירושלים והיא אמורה להיות זו שיוצרת את הקשר עם האמרגן, עם היזם.

שלי יחימוביץ': למה הסבב המוזר והמסורבל הזה?

ליאורה שמעוני: זה מה שאנחנו שואלים.

עמיחי שי: גם אנחנו שואלים.

שלי יחימוביץ': אתם גם עונים?

שלי יחימוביץ': יש לכם תשובות?

עמיחי שי: עדיין אין לנו תשובות.

עמיחי שי: גם אם יש, אני ארשה לעצמי לומר כאן שלפחות לא בפומבי נאמר אותן כל זמן שלא נתנו את כל ההתייחסות גם לגופים האחרים שיבואו ויאמרו וינסו להסביר כדי שנוכל לדעת בדיוק מה קרה שם.

עמיחי שי: אני מבקש לאפשר לליאורה לדבר כי היא תתייחס לכמה דוחות קודמים שעסקו בנושא של חלוקת כרטיסים.

עמיחי שי: אני רק אציין שגם במסגרת החטיבה לביקורת בשלטון המקומי, אנחנו מוצאים לא אחת ברשויות מקומיות חלוקת כרטיסים לאנשים כאלה ואחרים בחינם למופעי תרבות.

שלי יחימוביץ': אני ארשה לעצמי לומר שמה שאנחנו דנים בו עכשיו לא דומה לשום דבר שאתם מכירים.

שלי יחימוביץ': לא היה כדבר הזה, גם הקצאה כזאת של כספי מדינה בהחלטת ממשלה גם היעלמות מסתורית של בערך חצי מהכרטיסים שבגלל שהממשלה כל כך מעורבת, בגלל שכספי ציבור מעורבים בזה, והמטרה המוצהרת הייתה הנגשת המשחק לכלל הציבור הרחב, בסופו של יום אנחנו מוצאים את עצמנו עם מעט מאוד כרטיסים לציבור הרחב, גם אחרי המחווה האצילית של משרד התרבות והספורט וגופים נוספים.

עמיחי שי: נכון.

עמיחי שי: אני יכול לומר שרק אתמול הגיעו כחמש-שש תלונות בעניין הזה מאוהדים כאלה ואחרים.

עמיחי שי: כל אחד צילם את המסכים שהוא עמד מולם, כמה אנשים בתור, כמה זמן יש לו לחכות.

שלי יחימוביץ': למרות שהגרסאות רבות, ההיגיון אומר שאם מי שהיה לו מספר שהוא יותר מ-3,000 ולא הצליח להשיג כרטיס למשחק שאמורים להיות בו 30,000 כרטיסים, משהו כאן מאוד מאוד מסריח.

שלי יחימוביץ': סליחה על הביטוי.

ליאורה שמעוני: אפילו להיכנס, להירשם ולקבל זכות לקנות כרטיס.

שלי יחימוביץ': אני רוצה לומר שזה לא דיון על ספורט.

שלי יחימוביץ': זה גם דיון על ספורט אבל אנחנו מדברים כאן על העברת כספי מדינה לצורך אירוע שאמור להיות נגיש מאוד לציבור ובסופו של דבר מוצא את עצמו בכל מיני שרשורים מוזרים במצב שגם לא מגיע לציבור וגם, אני אשמח אם נצליח למצוא כאן קצה של חוט ואולי נסייע לכם, בסופו של דבר משחק לידיים של יזמים פרטיים, תאגידים וכן הלאה.

שלי יחימוביץ': ליאורה, סמנכ"לית משרד מבקר המדינה וראש החטיבה לתחום חברה ורווחה במשרד מבקר המדינה.

ליאורה שמעוני: ספורט, כמובן, ספורט הוא חלק מתרבות הפנאי הכי חביבה והכי פופולרית בעולם כולו.

ליאורה שמעוני: ברור שכאשר נודע לכל אוהבי הספורט שהולך להתקיים בארץ משחק בין נבחרת ישראל לנבחרת ארגנטינה ומסי הגדול אמור להגיע לארץ, ההתרגשות הייתה רבה ורבים מאוד מהאנשים רצו לרכוש כרטיסים לעצמם ולילדיהם.

ליאורה שמעוני: יחד עם זאת, כאשר הסתבר, כפי שאמרה יושבת הראש, שמרבית הכרטיסים בעצם לא הגיעו לציבור הרחב אלא הגיעו לכל מיני גורמים אחרים, הייתה כאן אכזבה גדולה מאוד ומיד הוצפנו בהרבה מאוד תלונות.

שלי יחימוביץ': את כל זה אנחנו יודעים.

ליאורה שמעוני: בעקבות זאת אנחנו מיד החלטנו להיכנס לבדיקה ללא קשר רק למה שקורה עם 200 הכרטיסים של משרד התרבות והספורט אלא בדיקה כוללת איפה נמצאים הכרטיסים וכיצד מקצים אותם.

ליאורה שמעוני: בעבר עשינו ביקורת גם בנושא של חלוקת כרטיסים, גם כרטיסי ספורט וגם כרטיסים לאירועי תרבות כאלה ואחרים, ונגענו בזה כמה וכמה פעמים.

ליאורה שמעוני: אני רוצה להזכיר שבתחילת שנות ה-2000 הייתה ועדת סטרשנוב שבין היתר דנה בנושא של חלוקת כרטיסי חינם של ההתאחדות לכדורגל לגורמים שונים כאלה ואחרים, והמליצה לצמצם את התופעה הזאת בצורה משמעותית וגם כאשר מחולקים כרטיסים, הם צריכים להיות מחולקים על פי קריטריונים קבועים.

ליאורה שמעוני: יצאה הנחיה של היועץ המשפטי לממשלה בעניין הזה שאוסרת על חלוקה של כרטיסי חינם.

שלי יחימוביץ': למותר לציין שכל זה לא קרה עכשיו.

שלי יחימוביץ': כלומר, הנחיית היועץ המשפטי לא קוימה.

ליאורה שמעוני: זה תפקידנו.

ליאורה שמעוני: זה מה שאנחנו רוצים לבדוק.

ליאורה שמעוני: יש כאן נורמות מאוד ברורות שאמורות למנוע מצב שבו החלוקה של הכרטיסים תהפוך להיות סוג של טובת הנאה.

ליאורה שמעוני: צריך להבין, זה חלק מטובות הנאה, בניגוד לחוק המתנות שאנחנו מכירים אותו ואת הדברים האלה אנחנו רוצים לבדוק, לאן נעלמו כל הכרטיסים האלה.

ליאורה שמעוני: לו היה מדובר כאן במשחק שמגיע יזם פרטי ומביא קבוצה כזו או אחרת מהעולם - - -

שלי יחימוביץ': זאת הייתה בהתחלה התגובה של דוברת משרד התרבות.

שלי יחימוביץ': היא אמרה שהם לא מתערבים כי זה אירוע פרטי, דבר שאנחנו דוחים על הסף.

שלי יחימוביץ': אירוע פרטי, זה כבר מזמן לא.

ליאורה שמעוני: מתחילת הדרך זה לא יכול היה להיות אירוע פרטי כיוון שמהיום הראשון מדובר כאן בנבחרת ישראל.

ליאורה שמעוני: לא מדובר בקבוצה אחרת, בית"ר ירושלים, מכבי תל אביב, כאלה ואחרות.

ליאורה שמעוני: מדובר בנבחרת ישראל.

ליאורה שמעוני: כלומר, יש כאן סממן לאומי, יש כאן שימוש במשאב שהוא משאב לאומי.

ליאורה שמעוני: ברגע שנכנסו לכאן גם תקציבים שהוקצו, כספים שהוקצו מתוך תקציב המדינה - אנחנו נבדוק גם את כל השרשור של התקציבים - כבר הפכנו את כל האירוע הזה לאירוע מסוג אחר לחלוטין.

ליאורה שמעוני: אנחנו מדברים כאן על פעילות שהיא פעילות שנעשית בחסות מדינה וזה בטח מקום שאנחנו צריכים לבדוק את כל הנושא, מתחילתו ועד סופו כולל סדרי המינהל - - -

שלי יחימוביץ': כיוון שהצבתם לעצמכם דד ליין שבעיני הוא לא מספיק, ונדבר על זה בהמשך, אבל הוא מאוד שאפתני, לסיים את הבדיקה עד יום חמישי, אתם בטח כבר יודעים משהו.

שלי יחימוביץ': שתפי אותנו במה שהתגלה עד עכשיו.

ליאורה שמעוני: אני אחזור על מה שעמיחי אמר.

ליאורה שמעוני: כמובן אנחנו בתחילת הדרך.

ליאורה שמעוני: אנחנו החלטנו על זה רק בשבוע שעבר ביום רביעי.

ליאורה שמעוני: ההחלטה היא שעד ה-9 בחודש אנחנו בודקים רק את מה שקרה בתוך משרד התרבות והספורט.

ליאורה שמעוני: רק את הסיפור של 200 הכרטיסים.

שלי יחימוביץ': אבל למה?

שלי יחימוביץ': את בעצמך אמרת שאתם בודקים מה קרה.

ליאורה שמעוני: רק רגע.

ליאורה שמעוני: זה מה שאמור להיבדק עד ה-9 בחודש.

שלי יחימוביץ': לא, סליחה, זה לא מספיק.

ליאורה שמעוני: אני אסביר.

ליאורה שמעוני: כל הסיפור כולו ייבדק.

ליאורה שמעוני: אנחנו בודקים אותו מהיום, כבר היום אנחנו בודקים אותו וכבר אנחנו בקשרים מול ההתאחדות לכדורגל ומול משרד התרבות והספורט, ושם אנחנו בודקים את כל הסיפור.

שלי יחימוביץ': עד מתי?

ליאורה שמעוני: ככל שנידרש.

ליאורה שמעוני: אנחנו כמובן מקווים שזה יסתיים בלוח זמנים קצר ומזורז.

שלי יחימוביץ': זה לא מספיק.

שלי יחימוביץ': יש עוד כמה וכמה נושאים לבדוק והם יעלו כאן בישיבה.

שלי יחימוביץ': זאת בדיקה מאוד מאוד צרה לגבי 200 הכרטיסים במשרד התרבות.

ליאורה שמעוני: לא.

ליאורה שמעוני: אנחנו לא נבדוק רק את זה.

שלי יחימוביץ': אני מדברת על העיתוי.

שלי יחימוביץ': אני קודם כל מבקשת מכם לסיים את הבדיקה עד יום שלישי, לכל היותר עד יום רביעי.

שלי יחימוביץ': אתם רוצים לשבת ולבכות על החלב שנשפך?

שלי יחימוביץ': אנחנו מנסים לייצר כאן איזשהו מנגנון שיאפשר לציבור באמת ליהנות מהכרטיסים שהוא זכאי להם מתוקף המעורבות הממשלתית.

שלי יחימוביץ': אנחנו לא מדברים על 200 הכרטיסים, אנחנו מדברים על מה קרה בקומבינציה הסיבובית הזאת שבה נעלמו לפחות 10,000 כרטיסים, האם השיפוי שהעניקה הממשלה – בסופו של דבר הממשלה העניקה בכסף הזה שיפוי לחברה שמפיקה את האירוע הזה כיוון שהיא כבר ספגה לכאורה הפסדים וכבר מכרה מקומות בתאי כבוד וספונסרים וכולי – האם בסוף יכול להיות שמישהו עשה כאן סיבוב כפול על הכסף הזה, גם קיבל כסף מהמדינה וגם כסף מהספונסרים?

שלי יחימוביץ': כל הדברים האלה ראויים לבדיקה ועוד כהנה וכהנה דברים שיעלו כאן אבל בסופו של דבר למה אנחנו עושים את הישיבה הזאת בעיתוי כזה?

שלי יחימוביץ': גם אנחנו יכולנו לקבוע בלוח הזמנים לעוד שלושה חודשים לבדוק מה קרה, אבל אנחנו רוצים שהכרטיסים האלה יגיעו לציבור השבוע, שהמשאב הזה - שהוא גם ממומן בכספי מדינה במידה רבה – יגיע לאוהדים ולא יישאר בידיים עלומות שננסה להבין בהמשך מה הן.

שלי יחימוביץ': יצחק לב, אתה רוצה לדבר?

שלי יחימוביץ': מנהל האגף לתפקידים מיוחדים.

שלי יחימוביץ': הבדיקה הוטלה גם עליך.

יצחק לב: כן.

יצחק לב: אנחנו באמת מתמקדים במה שמתרחש במשרד התרבות והספורט בעניין הזה.

יצחק לב: צריך לקחת בחשבון שהיום כל צמרת משרד התרבות לא נמצאת בארץ אלא בניו יורק – השרה, המנכ"ל, סמנכ"ל מינהל.

שלי יחימוביץ': אז אנחנו אמורים לא לדון?

יצחק לב: לא.

יצחק לב: אנחנו דנים.

יצחק לב: אני רק אומר את זה כגורם שיש לו השלכה על היכולת לברר את הפרטים.

יצחק לב: חלק מבעלי התפקידים הרלוונטיים לעניין לא כאן, בהנחה שלא נצא לניו יורק לפגוש אותם.

שלי יחימוביץ': אתה יודע, יש עוד כמה דרכים.

יצחק לב: כן.

יצחק לב: אנחנו אוספים חומרים, אנחנו לומדים את התמונה בעניין הזה ואנחנו עוסקים בו.

שלי יחימוביץ': בסדר.

שלי יחימוביץ': עידו, חזרת.

עידו שוואב: כמו שאמרתי, כל התקציב הוא לא תקציב תוספתי.

עידו שוואב: הוא חלק מחגיגות ה-70 שאושר לשרה ולמשרד.

עידו שוואב: חלק מחגיגות ה-70 לעשות אירועים לפי המדיניות שלהם.

עידו שוואב: אנחנו כמשרד האוצר לא מתערבים במדיניות ספציפית על אירועים ספציפיים שמתקיימים בהחלטת משרד התרבות והספורט.

עידו שוואב: 2.7 מיליון שקלים, זה הסכום - בלי המיליון שהיה קודם לכן – שמוקצה לטובת האירוע.

שלי יחימוביץ': בלי המיליון שקלים.

עידו שוואב: בלי המיליון שקלים.

עידו שוואב: 2.7 מיליון שקלים זה הסכום הכולל.

שלי יחימוביץ': כלומר, אנחנו מדברים על 3.7 מיליון שקלים.

עידו שוואב: לא.

עידו שוואב: בסך הכול 2.7 מיליון שקלים.

שלי יחימוביץ': כולל ההקצאה הקודמת של משרד התרבות?

עידו שוואב: לא יודע איזו הקצאה קודמת.

עידו שוואב: אני לא מכיר הקצאה קודמת.

עידו שוואב: 2.7 מיליון שקלים, זה הסכום היחיד שעובר לטובת האירוע הזה מתרבות וספורט.

עידו שוואב: לא מכיר שום הקצאה שהייתה לפני כן.

עידו שוואב: לא מכיר החלטת ממשלה שהייתה בנושא הספציפי הזה, מעבר להחלטת ממשלה על חגיגות ה-70 שמסמיך את השרה להחליט על האירועים.

שלי יחימוביץ': מי מדבר ממשרד התרבות והספורט?

גיא ענבר: בוקר טוב.

גיא ענבר: ראש מטה מנכ"ל משרד התרבות והספורט.

גיא ענבר: אני רוצה קודם כל לציין שלא הייתה - כפי שגם נאמר כאן

גיא ענבר: לפני מספר שניות - שום הקצאה מוקדמת לא של 1, לא של 1.7 מיליון שקלים.

גיא ענבר: המשרד בכלל לא נתבקש לתת בהתחלה סכום כלשהו.

גיא ענבר: בהתחלה זה התחיל כאירוע פרטי, על אף שאתם מתנגדים לאמירה הזאת.

שלי יחימוביץ': אף אחד לא מתנגד.

שלי יחימוביץ': זה התחיל כאירוע פרטי.

גיא ענבר: זה התחיל כאירוע פרטי.

גיא ענבר: הייתה כוונה שיתקיים באצטדיון סמי עופר בחיפה.

גיא ענבר: שרת התרבות והספורט מירי רגב והמשרד חשב שראוי ונכון שמשחק לאומי ברמה הזאת, בשל החגיגיות שלו, בשל הממלכתיות שבו, יתקיים דווקא בירושלים, גם לאור העובדה שמדובר בחגיגות שנות ה-70.

גיא ענבר: בפגישות שהתקיימו בין היזם לבין המשרד, היזם טען שהעברת המשחק מחיפה לירושלים עבורו יש נזק כספי בשל כל מיני סיבות, בשל תאי VIP, אבטחה, שיטור וכן הלאה והוא ביקש מהמשרד - - -

שלי יחימוביץ': מה זה אבטחה?

שלי יחימוביץ': מה זאת אומרת?

זוהיר בהלול: מה השוני באבטחה בין סמי עופר לבין טדי?

גיא ענבר: אני רואה שהיזם לא כאן אבל אני מעדיף שהוא יתייחס.

גיא ענבר: הוא קיבל איזה שהן הבטחות מעיריית חיפה שהם יישאו בעלויות ודבר שבירושלים הוא התקשה לקבל, אם אלה גם תאי צפייה כאשר בסמי עופר יש יותר תאי צפייה ויותר VIP.

זוהיר בהלול: קיבלתם בהכנעה את הנימוקים האלה או שבדקתם בציציות?

גיא ענבר: לא.

גיא ענבר: זה נבדק.

גיא ענבר: הנושא נבדק.

גיא ענבר: היזם ביקש שהמדינה תיכנס בנעליים האלה ותיתן את השיפוי.

שלי יחימוביץ': את מה עולה להם המעבר לירושלים.

גיא ענבר: כן.

גיא ענבר: שיפוי על הדלתא על ההוצאות.

שלי יחימוביץ': ואת הדלתא הזאת אתם מעריכים כעת ב-2.7 מיליון שקלים?

גיא ענבר: כן.

גיא ענבר: זו הייתה ההערכה.

שלי יחימוביץ': יכול להיות שבדרך החברה המפיקה, שכבר מכרה תאי כבוד וכן הלאה וקיבלה ספונסרים, המירה את תאי הכבוד נאמר בבוכטות של כרטיסים לחברות מסוימות?

גיא ענבר: אני לא יודע.

שלי יחימוביץ': לא יצאה נפגעת כהוא זה?

שלי יחימוביץ': לא הייתה זקוקה באמת לשיפוי ועשתה עליכם סיבוב?

גיא ענבר: לא מאמין.

שלי יחימוביץ': כלומר, גם קיבלה כסף מהמדינה וגם עשתה את כל הרווח שהייתה אמורה לעשות מלכתחילה בסמי עופר?

גיא ענבר: לא.

גיא ענבר: לא מאמין.

גיא ענבר: לא יודע להגיד את זה אבל לא מאמין.

שלי יחימוביץ': עכשיו אני רוצה לשאול אותך משהו אחר וזה יהיה קצת רגיש, אבל התקשר אלי גורם בכיר במשרד התרבות והספורט ואמר לי שחלק מההסכמה שהושגה מלכתחילה וגם חלק מהשיפוי בעצם נעשה בתמורה להבטחה ששרת התרבות מירי רגב תיקח חלק פעיל עם נראות גבוהה גם במסיבת העיתונאים, גם בלחיצת יד על הדשא למסי וכן הלאה.

שלי יחימוביץ': האם זה נכון?

גיא ענבר: לא.

גיא ענבר: ממש לא נכון.

גיא ענבר: שקר וכזב.

גיא ענבר: לא היה כזה דבר.

גיא ענבר: לא דובר בשום שלב, לא על נראות, לא של השרה, לא דובר על מסיבות עיתונאים וכן הלאה, לא דובר על ירידה לדשא.

שלי יחימוביץ': זאת אומרת, זה גם לא יקרה.

שלי יחימוביץ': לא תהיה מסיבת עיתונאים עם שחקנים, עם הגורמים הרלוונטיים, עם השרה.

גיא ענבר: אנחנו לא יודעים.

שלי יחימוביץ': השרה לא תתארח על הדשא ותקבל פוטו עם מסי.

שלי יחימוביץ': זה לא יהיה קשור לצמרת המשרד.

גיא ענבר: לא יודע.

גיא ענבר: אנחנו עוד לא מכירים את לוח הזמנים של הגעת הנבחרת ואנחנו לא יודעים אם מתוכננת מסיבת עיתונאים.

גיא ענבר: לא מכירים שום דבר.

גיא ענבר: אנחנו נתנהל על פי מה שגם יהיו ההנחיות.

גיא ענבר: לא דובר בשום שלב.

שלי יחימוביץ': זאת אומרת, אתה אומר שלא היה.

גיא ענבר: לא דובר בשום שלב.

שלי יחימוביץ': לא יקום ולא יהיה בצורה מוחלטת.

גיא ענבר: לא היה.

גיא ענבר: לא נעשה שום לינקג'.

שלי יחימוביץ': כי במשרד טוענים שיש הסכמה כזאת.

גיא ענבר: אני לא יודע מי זה במשרד.

שלי יחימוביץ': אני לא יכולה לומר.

גיא ענבר: אני יודע לומר לך מי היה בשיחות האלה ואני הייתי בכל השיחות שהיו עם השרה, היזם והמנכ"ל.

גיא ענבר: לא נעשה בשום שלב שום לינקג' בין העברה לירושלים, לא לענייני הנראות של השרה, גם נשמעו כל מיני שמועות שנעשה לינקג' בין חלוקת הכרטיסים, לא היה ולא נברא כזה דבר.

שלי יחימוביץ': כלומר, 200 הכרטיסים, זה היה במתנה, בונוס, בלי שהוסכם עליו.

גיא ענבר: לא מתנה ולא בונוס.

גיא ענבר: אני גם מבקש לא להתייחס לאמירה הזאת.

יצחק לב: בהתחלה היו 500 כרטיסים?

ליאורה שמעוני: הדרישה ל-500?

גיא ענבר: לא.

גיא ענבר: גם לא.

גיא ענבר: היו 200.

גיא ענבר: אני גם ראיתי כל מיני פרסומים על 500, על 700.

גיא ענבר: המספרים כאן עולים ויפים, וכמו שגם נאמר כאן הם יותר מדי ניזונים, אני חושב, מרב סרן שמועתי שעושה הרבה שעות נוספות בתקשורת.

יצחק לב: המשרד יזם את הבקשה ל-200 כרטיסים?

גיא ענבר: לא.

יצחק לב: היזם?

שלי יחימוביץ': היזם אמר שאתם כל כך נחמדים, קחו 200 כרטיסים.

גיא ענבר: אני יכול להמשיך?

שלי יחימוביץ': כן.

שלי יחימוביץ': בוודאי אבל מדי פעם מבקר המדינה ויושבת ראש הוועדה יעירו הערות.

גיא ענבר: מבקר המדינה שאל, הגיש שאלות מסודרות בכתב והוא גם ייענה באופן מסודר.

שלי יחימוביץ': כלומר, הם שואלים האם הפרסום על ה-500 כרטיסים שדובר עליהם מלכתחילה, לא היה נכון?

גיא ענבר: לא היה נכון.

שלי יחימוביץ': מלכתחילה דובר על 200 כרטיסים?

גיא ענבר: נכון.

שלי יחימוביץ': אתם קיבלתם את ה-200 האלה כמחווה או שדרשתם אותם?

גיא ענבר: לא דרשנו ולא קיבלנו כמחווה ואני אגיע לזה.

שלי יחימוביץ': אמרו לכם שתקבלו, אתם חמודים ונחמדים וכיף לנו לעבוד עתכם?

גיא ענבר: ברשותך, חברת הכנסת יחימוביץ.

שלי יחימוביץ': לא.

שלי יחימוביץ': תסביר לנו.

גיא ענבר: בסדר.

גיא ענבר: אני אגיע לזה.

שלי יחימוביץ': זה נשמע לא הגיוני.

שלי יחימוביץ': די.

גיא ענבר: אני אגיע לזה.

גיא ענבר: תכף יעלה גם עוד איזשהו נושא.

שלי יחימוביץ': יעלו כמה נושאים.

גיא ענבר: נכון.

גיא ענבר: במהלך הפגישה היו לשרה רגב שתי אמירות שהיו מאוד חשובות לה כמדיניות שאותן היא ביקשה מהיזם.

גיא ענבר: האחת, שהכרטיסים למכירה יהיו במחיר עממי.

גיא ענבר: לא נקבה לא במחיר ולא כלום אלא ביקשה שהמחירים יהיו מחירים עממיים.

שלי יחימוביץ': אין ספק שהם מאוד עממיים עכשיו.

גיא ענבר: כדי שהיזם לא יעשה קופה וכדי שכל מי שידו משגת יוכל להגיע למשחק.

גיא ענבר: הנקודה השנייה שהיא ביקשה, היא ביקשה שתיעשה הקצאה לתושבי הפריפריה וליישובי עוטף עזה.

גיא ענבר: מרגע שבעצם נחתם ההסכם, שזה היה ב-21 בחודש, ב-22 בחודש אני מקבל שיחת טלפון מהיזם, אחד מנציגי היזם, שאומר לי הוא מקבל פניות רבות אליו ישירות מכל מיני גורמים – גם גורמי משרד, גם גורמים חיצוניים של כל מיני משרדי ממשלה כאלה ואחרים ועוד כל מיני גורמים חיצוניים – ובעצם מבקש לעשות איזשהו סדר בנושא ומציע לי הקצאה של כרטיסים.

קריאה: בכסף מלא.

גיא ענבר: כן.

גיא ענבר: כמובן.

גיא ענבר: אנחנו מדברים כאן בכסף מלא.

גיא ענבר: אומר לי, בואו נעשה את זה מסודר, אתם תקבלו הקצאה של כרטיסים למשרד שיירכשו באופן מלא, תעשו את זה באמצעות - - -

שלי יחימוביץ': גיא, כסף מלא, זה מאוד יפה אבל אתה יודע היטב שבסיטואציה שנוצרה הכרטיסים האלה, קודם כל עצם הנגישות לכרטיסים העניקה עדיפות למי שהייתה לו אפשרות לקבל 200 כרטיסים על פני הציבור הרחב.

שלי יחימוביץ': דבר נוסף, העלות של הכרטיסים האלה זינקה לממדים מפלצתיים בגלל כל התהליכים שבדרך.

גיא ענבר: אני אגע לגבי הנקודה הראשונה.

גיא ענבר: אני לא יודע לגבי הנקודה השנייה.

גיא ענבר: לגבי הנקודה הראשונה, חשוב להבין שמה שאנחנו אומרים כרגע זאת חכמה בדיעבד.

גיא ענבר: בתאריך ה-22 בחודש, יום בו היזם מדבר אתי, עוד לא יצאו כרטיסים למכירה, אף אחד לא ידע מה יהיה הרעש סביב זה, אף אחד לא ידע שבאמת האתר יקרוס או לא יקרוס.

גיא ענבר: אני חושב שגם היזם אומר שהוא לא צפה כזאת הסתערות על הכרטיסים.

זוהיר בהלול: העבודה שלכם היא לצפות את המהלכים האלה שמריחים כל כך רע.

זוהיר בהלול: זה התפקיד שלכם.

שלי יחימוביץ': אפילו אני שאני לא מבינה דבר וחצי דבר בכדורגל, היה ברור לי שתהיה הסתערות מטורפת.

שלי יחימוביץ': נו, באמת, זה ברור.

גיא ענבר: אני חושב שזה היום חכמה בדיעבד.

שלי יחימוביץ': כולם ידעו את זה.

שלי יחימוביץ': היה דיבור על זה שתהיה הסתערות.

גיא ענבר: בתאריך הנקוב עצמו – בנושא הזה אני מציע שגם היועצת המשפטית תתייחס ותרחיב על כך כי זה דבר שעלה אתמול בייעוץ המשפטי לממשלה – חשוב שנבין, ב-22 בחודש אף אחד לא צפה ולא ידע ולכן גם, דרך אגב, הבקשה שלנו הייתה שזה ייעשה בצורה מידתית.

גיא ענבר: קרי, אם אנחנו בסוף מסתכלים על 200 כרטיסים מתוך 30,000 כרטיסים שלכאורה הוצאו למכירה, אנחנו מדברים על פחות מאחוז אחד.

גיא ענבר: זה לגבי ההיבט המידתי.

גיא ענבר: לאחר אותה שיחה אני דיברתי גם עם סמנכ"ל משאבי אנוש אצלנו וגם עם יושב ראש הוועד על מנת שתהיה חלוקה הוגנת בתוך המשרד, שזה ייעשה במסגרת רווחה לעובדי המשרד וכך סוכם על אותם 200 כרטיסים.

גיא ענבר: כל אותם מספרים שמופצצים, לא היה ולא נברא, לא היו לא 500 ולא 700 ולא 900 ולא 203.

גיא ענבר: 200, זה המספר.

שלי יחימוביץ': אם הכול היה כל כך מושלם ובסדר ונקי, למה החלטתם אתמול להחזיר את הכרטיסים?

גיא ענבר: אני לא יודע איך אתם מרגישים.

גיא ענבר: אני יכול לומר לך כאחד מעובדי המשרד שגם מדבר עם הרבה מאוד עובדי המשרד, היה כאן עליהום תקשורתי.

שלי יחימוביץ': שלא באשמתם.

גיא ענבר: שלא באשמת מי?

שלי יחימוביץ': העובדים לא אשמים.

גיא ענבר: ממש לא.

שלי יחימוביץ': העובדים לא הגיעו להסכמה הזאת.

שלי יחימוביץ': זאת השרה.

גיא ענבר: גם לא השרה.

שלי יחימוביץ': אלא מי?

גיא ענבר: איך השרה קשורה לזה?

גיא ענבר: לא הבנתי.

שלי יחימוביץ': מי הסכים לקבל את 200 הכרטיסים?

גיא ענבר: ועד העובדים, סמנכ"ל משאבי אנוש, הנהלת המשרד.

גיא ענבר: הנהלת המשרד חשבה שנכון וראוי לתת לעובדים במסגרת רווחה לעובד לרכוש במחיר מלא את הכרטיסים.

שלי יחימוביץ': העובדים במשרד התרבות והספורט, ידם לא הייתה במעל.

שלי יחימוביץ': הם בסך הכול קיבלו הודעה שהם יכולים לרכוש כרטיסים.

גיא ענבר: אני שוב מדגיש שזה היה בתאריך שבו עוד לא היה ידוע את אותה הסתערות תקשורתית.

גיא ענבר: עכשיו כולנו חכמים ואכן זאת חכמה בדיעבד.

גיא ענבר: אף אחד לא ידע, לא ידענו גם כמויות של כרטיסים שיחולקו, האם יצאו למכירה, האם מדובר ב-10,000, ב-20,000 או ב-30,000.

גיא ענבר: לדעתי, אם היו יוצאים למכירה 30,000 כרטיסים, הטבה של 200 כרטיסים באותו זמן נקוב – אני חושב שהיא מידתית, נכונה וראויה.

גיא ענבר: יחד עם זאת, וזה מה שבאמת הפריע לנו, ודרך אגב, זה המקום גם לומר שזאת לא פעם ראשונה שהעובדים חוטפים עליהום תקשורתי.

שלי יחימוביץ': לא, סליחה.

גיא ענבר: רגע, בהקשר הזה.

שלי יחימוביץ': לא.

שלי יחימוביץ': אני מבקשת.

גיא ענבר: שמאשימים את עובדי הציבור בשחיתות על משהו שלא נוגע להם.

שלי יחימוביץ': לא, סליחה, לא.

שלי יחימוביץ': לא.

שלי יחימוביץ': אף אחד לא מאשים את העובדים.

שלי יחימוביץ': תפסיקו להתגונן מפני האשמה שלא הושמעה.

גיא ענבר: חברת הכנסת סתיו שפיר האשימה עובדי ציבור בשחיתות.

שלי יחימוביץ': אני מבקשת ממך רגע להפסיק.

שלי יחימוביץ': אני רוצה לומר משהו להבהרה.

שלי יחימוביץ': אף אחד לא מאשים את העובדים.

גיא ענבר: זו הייתה התחושה.

שלי יחימוביץ': אתה לא נותן לי לסיים משפט.

שלי יחימוביץ': אתה רוצה שאני אוציא אותך?

גיא ענבר: לא.

גיא ענבר: את שאלת אותי.

שלי יחימוביץ': אני אומרת כאן שאף אחד לא מאשים את העובדים.

שלי יחימוביץ': ההאשמה היא כלפי הנהלת המשרד וכלפי השרה, איך הם הסכימו לדיל הזה.

שלי יחימוביץ': אני לרגע לא מעלה על דעתי שהעובדים ישבו והחליטו יחד שהם מקבלים את הכרטיסים האלה.

שלי יחימוביץ': לכן להתגונן בשם העובדים על משהו שאיש לא מאשים אותם, זה קצת מניפולטיבי.

שלי יחימוביץ': אני מבקשת לשים על השולחן שאיש אינו מאשים את העובדים.

שלי יחימוביץ': מאשימים את השרה ואת הנהלת המשרד ושואלים מה לעזאזל קרה כאן כי קרה כאן משהו מאוד מאוד לא בסדר.

שלי יחימוביץ': היועצת המשפטית נמצאת כאן?

הדס פרבר אלמוג: כן.

גיא ענבר: אני רוצה להשלים משפט אחד.

שלי יחימוביץ': אני מפסיקה אותך.

גיא ענבר: את שאלת אותי למה העובדים ויתרו.

גיא ענבר: אני רוצה להגיב על זה.

שלי יחימוביץ': העובדים לא ויתרו.

שלי יחימוביץ': אתם ויתרתם.

גיא ענבר: העובדים אתמול ביקשו לוותר על הכרטיסים.

שלי יחימוביץ': אתם הבנתם שאתם בצרות.

גיא ענבר: העובדים אתמול ביקשו לוותר על הכרטיסים לאור העליהום ולאור העובדה – וכן, אני אומר את זה כעובד שהופיע תחת פוסט של חברת כנסת אחרת שקוראת מושחתים נמאסתם בתוך סרטון מגמתי ערוך כנגד אנשי ציבור.

שלי יחימוביץ': הבנתי.

שלי יחימוביץ': היועצת המשפטית, תציגי את עצמך בבקשה.

הדס פרבר אלמוג: היועצת המשפטית, משרד התרבות והספורט.

שלי יחימוביץ': יש לי שאלה.

שלי יחימוביץ': לפני שנעשה כל הסיבוב הזה של השיפוי, של הכרטיסים, האם נועצו בך לפני כן?

הדס פרבר אלמוג: לא.

שלי יחימוביץ': כלומר, אף אחד לא שאל אותך קודם אם זה תקין מבחינה משפטית?

הדס פרבר אלמוג: לא.

הדס פרבר אלמוג: הפעם הראשונה ששמעתי על זה היה עת קיבלתי את המייל כמו כל עובדי המשרד שיש כרטיסים.

שלי יחימוביץ': זה חמור מאוד, לא כלפיך כמובן אלא שנעשה אקט כזה שכבר יש עליו דוח מבקר וכבר יש עליו עמדת היועץ המשפטי לממשלה ואף אחד במשרד לא טורח לשאול את היועצת המשפטית לגבי תקינות ההליך?

שלי יחימוביץ': מה זה הדבר הזה?

שלי יחימוביץ': זה הרי א'-ב'.

שלי יחימוביץ': זה הליך כל כך מסועף עם כסף שעובר ידיים, כספי מדינה, חלוקת כרטיסים, החלפת חברה פרטית בסופו של דבר באחריות של המדינה, והיועצת המשפטית לא בתמונה.

שלי יחימוביץ': בקיצור, קיבלת הודעה יחד עם כלל העובדים שאת יכולה לקנות כרטיס.

שלי יחימוביץ': כך זה נודע לך.

הדס פרבר אלמוג: כן.

הדס פרבר אלמוג: אכן כן.

שלי יחימוביץ': קנית כרטיס?

הדס פרבר אלמוג: לא.

הדס פרבר אלמוג: אני חייבת לומר, וכאן אני כן רוצה להעמיד, למרות שבאמת בהגינותך אמרת שהעובדים לא אשמים, העובדים כן היו תחת מתקפה.

הדס פרבר אלמוג: אפילו אני שאין אף חובב כדורגל בסביבתי הקרובה והרחוקה, קיבלתי הערות גועליות ברמה בלתי מתקבלת על הדעת.

שלי יחימוביץ': הוועדה הזאת נקייה מהדבר הזה.

שלי יחימוביץ': אני בעד העובדים.

שלי יחימוביץ': אני בטוחה שידם לא הייתה במעל.

שלי יחימוביץ': בחדר הזה לא תהיה שום התגוללות על העובדים.

שלי יחימוביץ': אני מבטיחה לך.

שלי יחימוביץ': עדיין זה מכה אותי בתדהמה שאף אחד לא נועץ בך לפני המהלך הזה.

שלי יחימוביץ': עודד קרמר, אתה ראש תחום ספורט בהצלחה שזו תנועה צרכנית לקידום חברה כלכלית והזמנו אותך כי אתה הגשת את הבקשה לבדיקת היועץ המשפטי לממשלה באמצעות עורך דין שחר בן מאיר.

עודד קרמר: נכון.

שלי יחימוביץ': בוא תגיד לנו את הדברים כמו שאתה רואה אותם.

עודד קרמר: אני אומר כמה דברים.

עודד קרמר: קודם כל, הכרטיסים למשחקים כאלה נעלמים.

עודד קרמר: אני יודע שזה נורא יפה, אין ספק שכאשר יש משחקים בביקוש גבוה תמיד יהיו הרבה מאוד אנשים שיישארו מתוסכלים ולא יהיו להם כרטיסים.

עודד קרמר: אין דרך להתמודד עם זה.

עודד קרמר: יש מספר מוגבל של מקומות.

עודד קרמר: אבל מהרגע שהמדינה השתתפה במימון, קודם כל, כיוון שמדובר במשחק של נבחרת ישראל, כלומר, של ההתאחדות לכדורגל, וכיוון שיש מימון ממשלתי, הדבר המוזר שקרה כאן הוא שגופים שלא אמורים לקבל כרטיסים למשחקים כאלה, פתאום דאגו לעצמם.

עודד קרמר: כשאני קראתי את הידיעה הזאת בפעם ראשונה, אני רתחתי ואני אסביר למה.

עודד קרמר: ראשית, במשחק שהוא משחק של נבחרת ישראל, 25 אחוזים מהכרטיסים הולכים לספונסרים מסחריים.

עודד קרמר: אפשר לריב על זה, אפשר להתווכח על זה אבל 25 אחוזים מהכרטיסים הלכו לספונסרים מסחריים.

עודד קרמר: זה הפירוט.

שלי יחימוביץ': אם כן, היה הגיוני אם זה היה בסמי עופר.

עודד קרמר: לא.

שלי יחימוביץ': אתה אומר גם לא.

עודד קרמר: אני אומר שאני חושב שבמשחק של נבחרת ישראל זה לא צריך לקרות אבל אני לא נכנס לשיקולים הכלכליים.

עודד קרמר: זה עדיין שיקול כלכלי.

עודד קרמר: מהרגע שהמדינה נכנסה במיליוני שקלים לאירוע, בוודאי שזה לא יכול להימשך.

עודד קרמר: זה כבר ברור לי לגמרי, שזה לא הגיוני יותר.

עודד קרמר: אז הגיע הסיפור של עובדי משרד התרבות והספורט.

שלי יחימוביץ': רגע.

שלי יחימוביץ': יש לי שאלה.

שלי יחימוביץ': באמת, אני לא מבינה בזה.

שלי יחימוביץ': כאשר נגיד אחד הספונסרים הוא שופרסל, בעצם מי שקונה את זה, זאת החברה ולא אדוארדו אלשטיין.

שלי יחימוביץ': נכון?

שלי יחימוביץ': החברה קונה?

שלי יחימוביץ': זאת החברה שנסחרת בבורסה.

שלי יחימוביץ': זאת אומרת שגם ציבור המשקיעים קונה.

עודד קרמר: נכון.

שלי יחימוביץ': בסוף מי יושב בתאי הכבוד?

שלי יחימוביץ': בעלי השליטה?

עודד קרמר: שוב, אני לא יודע.

שלי יחימוביץ': אני לא מבינה בזה.

שלי יחימוביץ': אני שואלת.

עודד קרמר: בדרך כלל המנהלים הם אלה שיושבים בתאי הכבוד, מקבלים את הכרטיסים הטובים.

שלי יחימוביץ': המנהלים ובעלי השליטה בתאגידים.

עודד קרמר: לא יודע במקרה הספציפי הזה, אם כי אני מנחש שלפי השם אדוארדו אלשטיין והעניין הזה של ארגנטינה, אני מניח - - -

שלי יחימוביץ': הוא מן הסתם יושב בתא כבוד.

עודד קרמר: אני מניח.

עודד קרמר: אני לא יודע.

עודד קרמר: אבל אין ספק שלרוב במקרים כאלה כל הנושא של ספונסרים של משחקי כדורגל ושל תאי כבוד הוא הרבה פעמים מכבסה כדי שגופים מסחריים רוכשים את התאים האלה ואת הכרטיסים האלה עבור בעלי השליטה שלהם.

עודד קרמר: אנחנו רואים את זה הרבה בכדורגל, גם בארץ וגם בעולם.

עודד קרמר: זאת טכניקה מאוד מקובלת.

שלי יחימוביץ': צריך לומר שאלה חברות ציבוריות שנסחרות בבורסה.

עודד קרמר: בחלקן כן ובחלקן לא.

עודד קרמר: שוב, אני לא יכול לומר ספציפית מה קרה במקרה הזה.

עודד קרמר: מהבירורים שאני ניסיתי לעשות בשופרסל, הכרטיסים ששופרסל קיבלה הוגרלו בין העובדים שביקשו, מלבד מספר כרטיסים – מספר שלא הצלחתי להגיע אליו – שאכן הועבר לידי בעלי השליטה שלהם.

עודד קרמר: כך לפחות נמסר לי.

עודד קרמר: אני לא יכול להוכיח את זה.

שלי יחימוביץ': בקיצור, ציבור המשקיעים בפנסיות מממן גם את תאי הכבוד.

עודד קרמר: אני אישית מודה שאני לא נוסע למשחקי ידידות, אבל אחי ניסה להשיג כרטיסים ולא הצליח.

עודד קרמר: כשקראנו שעובדי משרד התרבות והספורט קיבלו את ההקצאה הזאת, מצאתי את זה כטעם לפגם כיוון שגם אם הם שילמו על הכרטיסים, במשחקים כאלה – וזה מאוד חשוב להבין – מהרגע שיש בעיית כרטיסים, כלומר בעיה להשיג כרטיסים, קורים שני דברים: האחד, המחיר הנקוב של הכרטיס, הוא לא רלוונטי לערך יותר.

עודד קרמר: הערך של הכרטיס הוא הרבה יותר מהמחיר שנקוב בו.

עודד קרמר: אז קורים שני דברים: קודם כל, מי שמקבל כרטיס בלי לעמוד בתור, מקבל גם אם הוא שילם 200 שקלים, הוא בעצם קיבל ב-200 שקלים משהו ששווה 600 שקלים בערך המלא שלו כי עכשיו הוא יכול למכור את זה באינטרנט ב-600 וב-700 שקלים.

עודד קרמר: כלומר, בעיני יש כאן סוג של מתנה לעובד ציבור.

עודד קרמר: אני לא יועץ משפטי אבל כך אני רואה את זה.

עודד קרמר: הדבר השני.

עודד קרמר: כשאתה מדבר על ערך של תרבות ניהולית ושל תקינות, לא יכול להיות שמי שמקורב ועסוק בגלל שהוא עבד מול היזמים, הוא זה שיקבל את המתנה.

עודד קרמר: אני שואל שאלה.

עודד קרמר: למה עובדי משרד האוצר שהעבירו את התקציב הזה לא קיבלו זכות לקנות את הכרטיסים?

עודד קרמר: למה אנשי קרן ירושלים שהם אלה שבאמת מממנים את הדבר כי הכול עבר דרכם לא קיבלו?

שלי יחימוביץ': נכון.

שלי יחימוביץ': מה עם חברי ועדת ביקורת המדינה?

עודד קרמר: למשל.

עודד קרמר: למה דווקא עובדי משרד התרבות והספורט?

עודד קרמר: בגלל שהם ישבו בישיבה?

עודד קרמר: מגניב.

עודד קרמר: אני מציע שעובדי משרד הביטחון יקבלו תלושים לקניית צוללת כי הם מתעסקים בזה.

עודד קרמר: שלכל אחד מהם היה תלוש כזה כי זאת המקבילה.

עודד קרמר: מה זה הדבר הזה?

עודד קרמר: בעיני, סליחה שאני אומר לאנשי משרד התרבות והספורט, המחשבה שבגלל שאתם משרד התרבות והספורט, מגיע לעובדים שלכם.

עודד קרמר: אגב, אני לא רוצה לומר במשחק הזה אבל מסתבר שעובדי משרד התרבות מקבלים את הרווחה שלהם, של הכרטיסים, בעיקר במשחקים שאי אפשר להשיג להם כרטיסים.

עודד קרמר: יש בארץ אלפי משחקי כדורגל בשנה, כל שנה ב-99 אחוזים מהם, זוהיר יכול להעיד על כך, יש מקומות פנויים שאפשר להושיב אנשים בלי שום בעיה.

עודד קרמר: לגמר גביע המדינה, לפני פחות מחודש, משחק שאנשים נלחמו להשיג כרטיסים, נחשו מי קיבל את הזכות לקנות כרטיסים?

עודד קרמר: עובדי משרד הספורט.

עודד קרמר: אם כך, כנראה שיש שם איזו מגמה כזאת.

שלי יחימוביץ': מזכירים לי שבהודעה של השרה מירי רגב מיום 29 במאי נאמר כך: גם ההקצאה בתשלום לעובדי המשרד, 200 כרטיסים בלבד, נעשתה בהנחיית היועצת המשפטית ותחת הגבלות והנחיות ברורות וכאמור, בתשלום מלא.

הדס פרבר אלמוג: זה לא נכון.

שלי יחימוביץ': זה לא נכון.

שלי יחימוביץ': כלומר, לא אמת.

הדס פרבר אלמוג: ביקשתי שיוציאו תיקון.

גיא ענבר: אחר כך יצא תיקון להודעה.

עודד קרמר: היו להם כמה הודעות השבוע שסתרו אחת את השנייה, ולא רק בזה אלא בעוד כל מיני תחומים.

עודד קרמר: אגב, אני ממשיך לומר, אני יודע שאמר כאן נציג משרד האוצר, שלמיטב ידיעתי – ואני ביררתי את זה עכשיו עוד פעם , העיתונאי שפרסם את זה עומד על דעתו – מלבד ה-2.8 מיליון שקלים, יש תקצוב לאירוע הזה מתקציב חגיגות ה-70.

עודד קרמר: כך נאמר לי.

עודד קרמר: יש עיתונאי שפרסם את זה.

עודד קרמר: לא יצאה על כך כל הכחשה.

עודד קרמר: בזמנו זה פורסם ב"גלובס" ואומרים לי עכשיו שזה הסיפור.

עודד קרמר: אני לא שמעתי על הדבר הזה של ה-2.7 מיליון שקלים.

יצחק לב: לפי מסמכים של משרד התרבות והספורט ה-2.7 מיליון שקלים כוללים מיליון שקלים מתוך תקציב חגיגות ה-70.

הדס פרבר אלמוג: זה בחלוקה.

גיא ענבר: 1.7 מיליון שקלים מתקציב המשרד ומיליון שקלים מתקציב חגיגות ה-70.

יצחק לב: 1.7 מיליון שקלים מתקציב המשרד ומיליון שקלים מתקציב חגיגות ה-70.

קריאה: בסך הכול 2.7 מיליון שקלים.

שלי יחימוביץ': חבר הכנסת זוהיר בהלול, בבקשה.

זוהיר בהלול: אני התאפקתי לגבי דבריו של גיא.

זוהיר בהלול: אתה השתמשת פעם, פעמיים ואולי שלוש פעמים בחכמה בדיעבד וזה לא נכון.

זוהיר בהלול: אנחנו בדקנו עכשיו והסתבר שאחד היזמים של האירוע דיבר על פניות של 600,000 בני אדם בישראל, שזה אחד חלקי 16 מאוכלוסיית המדינה שהביעו עניין לרכוש כרטיסים והדברים היו צריכים לעורר ספקות אצלכם לגבי הפאניקה של הציבור, הבהלה לכרטיסים בקרב הישראלים למשחק הזה.

זוהיר בהלול: באמת הרגישות שלכם הייתה צריכה להבהב הרבה לפני כן.

זוהיר בהלול: אני מאוד שמח שמבקר המדינה בודק את העניין הזה.

זוהיר בהלול: מסתבר שלכאורה מדובר בעבירות לא קלות שנעשות בעניין הזה במזיד, במתכוון, ולפחות כך אנחנו מבינים לפי העדות הדרמטית של היועצת המשפטית של המשרד שאומרת שלא קיבלה שום מידע על העניין הזה וגם לא התבקשה להגיש עצות וייעוץ בסוגיה הזאת.

זוהיר בהלול: מדובר באתנן –סליחה שאני משתמש במילים קשות – שניתן על חשבון הציבור שחשב שמגיע לו לראות את ארגנטינה בצורה מאוד הוגנת אבל הוא לא קיבל הוגנות בחלוקת הכרטיסים כאשר בעלי העניין, קרי, המשרד בהתערבות פוליטית, לא מעורבות אלא התערבות פוליטית גסה ובוטה ניסה לחלק את האתנן הזה לעובדי המשרד.

זוהיר בהלול: גם אני כמובן לא רוצה להטיל את הרפש על עובדי המשרד אבל ברור שלכאורה האחראי על הכול, מי שיושב בקודקוד של המשרד הזה, רצה להפיק, לגזור קופונים ולהפיק רווח פוליטי בעניין הזה.

שלי יחימוביץ': אגב, אני קיבלתי הכחשה מוחלטת לשאלה שנתבקשתי לשאול על ידי עובדי המשרד האם גם במסגרת הדיל הזה תוענק בולטות מיוחדת ונראות מיוחדת לשרה, לרבות השתתפות במסיבת עיתונאים ולרבות צילום על כר הדשא עם השחקנים הבולטים.

שלי יחימוביץ': נעניתי בהכחשה.

זוהיר בהלול: אם קיבלו במשרד רגליים קרות בעניין והייתה כוונה במתכוון, כוונת משורר בעניין הזה, להגיע לכר הדשא, להשתתף במסיבת העיתונאים, ברגע שקיבלו את הרגליים הקרות האלה, הם קיבלו את הרגליים הקרות בגלל הסירוב של הארגנטינאים.

זוהיר בהלול: הם אמרו שהם לא מוכנים ללחוץ ידיים לפוליטיקאים ולכן מה שגיא אומר, זו החכמה בדיעבד.

זוהיר בהלול: מכיוון שאחרי שאתם הבנתם שהארגנטינאים לא רוצים ללחוץ את ידו של בנימין נתניהו ושל השרה רגב, אתם נמלכתם בדעתכם ונסוגתם לאחור.

זוהיר בהלול: גברתי היושבת ראש, אני מודה לך על הבדיקה הזאת ועל הדיון הזה.

זוהיר בהלול: מדובר בהשתלטות פוליטית על אירוע ציבורי.

זוהיר בהלול: זה אירוע לציבור.

שלי יחימוביץ': לא רק זה.

שלי יחימוביץ': אלה כספי ציבור.

זוהיר בהלול: כספי ציבור, ודאי, אבל מיועד לציבור.

שלי יחימוביץ': אני אומרת על אחת כמה וכמה.

זוהיר בהלול: כן.

זוהיר בהלול: אני באמת משתלב וחובר לתביעתך - אם אני קורא נכון את העניין כתביעה – ממבקר המדינה לסיים את ההליך, לפחות הראשוני והחשוב, כדי שהנראות הציבורית תתממש לפני האירוע ולא שנתחיל לדבר על חלב שנשפך שלושה חודשים אחר כך כאשר העניין כבר לא נמצא על האג'נדה ולא נמצא על שולחן הדיונים.

זוהיר בהלול: עדיף באמת עד יום רביעי להגיש מסקנות לפחות ראשונות כדי שמי שסרח, מי שמעד, מי שהתכוון להשתלט השתלטות פירטית על אירוע ציבורי, שישלם את המחיר.

שלי יחימוביץ': לא שהתכוון.

שלי יחימוביץ': הוא כבר השתלט.

שלי יחימוביץ': תודה.

שלי יחימוביץ': נמצאים כאן נציגים של קומטק?

יורם ראב"ד: כן.

שלי יחימוביץ': תציג את עצמך.

יורם ראב"ד: אני עורך הדין של קומטק.

שלי יחימוביץ': אתה עורך דין חיצוני?

יורם ראב"ד: כן.

שלי יחימוביץ': אתה נרשמת כשדלן?

יורם ראב"ד: לא.

יורם ראב"ד: כעורך דין.

שלי יחימוביץ': אתה יודע שאתה צריך להירשם כשדלן.

יורם ראב"ד: לא.

יורם ראב"ד: אני מגיע כעורך דין.

שלי יחימוביץ': כעורך דין חיצוני.

יורם ראב"ד: אני מופיע בוועדות כמעט מדי שבוע כאן ומעולם לא כשדלן.

שלי יחימוביץ': בסדר.

שלי יחימוביץ': ראשי הוועדות האלה לא חוקקו אל חוק הלוביסטים.

יורם ראב"ד: אני לא לוביסט.

שלי יחימוביץ': אני רק אומר לך ואני אחרוג מהמנהג ואאפשר לך לומר את הדברים כי חשוב לשמוע.

שלי יחימוביץ': חשוב לי לשמוע אותם אבל אני רק אומר למען הסדר הטוב.

שלי יחימוביץ': חוק הלוביסטים מחייב גם יועצים חיצוניים שאינם עובדי החברה.

שלי יחימוביץ': אם אתה יועץ משפטי שעובד בחברה ומקבל מהם שכר, אתה לא נחשב לוביסט.

שלי יחימוביץ': אבל אם אתה מגיע כעורך דין חיצוני, אתה נחשב לוביסט לכל דבר, על פי החוק, וזה בסדר גמור שאתה מופיע אבל צריך להירשם כלוביסט וגם לענוד תג של לוביסט.

שלי יחימוביץ': עורכי דין שמגיעים לוועדה, הם לא מגיעים לבית משפט אלא הם מגיעים כדי לייצג ולדבר בשם שולחיהם, שזאת עבודת לוביזם לכל דבר.

יורם ראב"ד: אני חולק על גברתי.

יורם ראב"ד: אני חולק על הפרשנות לחוק, אבל זה לא המקום לדון בכך.

שלי יחימוביץ': זה ממש לא המקום ותאמין לי שאני יודעת לפרש את החוק.

יורם ראב"ד: תאמיני לי שגם אני יודע קצת לפרש חוק.

שלי יחימוביץ': אני לא אתווכח אתך על זה.

שלי יחימוביץ': אני אומרת לפנים משורת הדין, אני אשמח לשמוע אותך.

יורם ראב"ד: תודה.

יורם ראב"ד: נייתר את זה לוויכוח הבא.

יורם ראב"ד: ראשית, אני רוצה להתנצל בשם הנהלת קומטק על כך שהיא נעדרה מהדיון אבל משום התראה קצרה ועומס באמת מטורף שמצוי עליה באירוע הרגיש הזה, לא יכלה להגיע.

יורם ראב"ד: זאת עבודה של 24 שעות ביממה.

יורם ראב"ד: קצת להבהיר את העובדות.

יורם ראב"ד: קומטק היא חברה פרטית, השכילה מבעוד מועד לחבור לחברת טורמאוס מארגנטינה שהיא החברה הזכיינית - נבחרת ארגנטינה נמצאת בידי חברה זכיינית – וסיכמה אתה שאת המשחק האחרון ערב המונדיאל יעשו בישראל.

יורם ראב"ד: במקביל חברת קומטק פנתה והגיעה להסכם עם ההתאחדות לכדורגל בדבר קיום משחק ידידות עם נבחרת ישראל.

יורם ראב"ד: אני מדגיש שבשונה מאירועים קודמים – כך אני יודע אבל אני לא אחראי במאה אחוזים למה שאני אומר – ההתאחדות כאן לא נדרשה לשום תרומה כספית.

יורם ראב"ד: להפך, נהנתה מהעובדה שנבחרת ארגנטינה מגיעה לישראל במימון פרטי.

שלי יחימוביץ': עד כאן הכול בסדר.

יורם ראב"ד: הכול בסדר.

יורם ראב"ד: לא עד כאן.

שלי יחימוביץ': אין לנו שום טענות.

יורם ראב"ד: לדעתי עד סוף בסדר, אם גברתי תיתן לי להשלים.

שלי יחימוביץ': אני כן רוצה שתתייחס לרכיבים.

יורם ראב"ד: אני אתייחס.

שלי יחימוביץ': רגע.

שלי יחימוביץ': אף אחד לא מפקפק בזה שזה אירוע מאוד מאוד משמח שארגנטינה מגיעה לישראל ושמסי מגיע לישראל ואין לנו שום דבר וחצי דבר נגד חברה פרטית שמגדילה ראש ועושה את הדבר היפה הזה.

שלי יחימוביץ': מתי אנחנו נכנסים לתמונה?

שלי יחימוביץ': מהרגע שהמדינה נכנסת לתמונה.

יורם ראב"ד: אני מבטיח שאני אגיע לשם.

שלי יחימוביץ': תתחיל משם.

יורם ראב"ד: עוד שני משפטים.

שלי יחימוביץ': גם יש לנו דיון בהמשך על הגנת העורף.

יורם ראב"ד: יש לוגיקה בטיעון.

יורם ראב"ד: אני לא יודע לטעון ללא לוגיקה.

יורם ראב"ד: כאן זורקים משפטים ואני לא יודע לעשות את זה.

יורם ראב"ד: הרעיון היה לבצע את המשחק בישראל.

יורם ראב"ד: הגיע צוות מקצועי מארגנטינה ובחר את אצטדיון סמי עופר כמקום הנכון לביצוע המשחק.

יורם ראב"ד: לאור הפרסומים שקיבל המשחק, פנה ראש הממשלה לנשיא ארגנטינה וביקש שהמשחק ייערך בירושלים ופנתה השרה לחברת קומטק בפנייה דומה וביקשה, גם לאור חגיגות ה-70 וגם לאור מקומה של ירושלים, חשיבותה של ירושלים שאני חושב שבעניין הזה כולנו מסכימים, להעביר את המשחק לירושלים.

יורם ראב"ד: קומטק פנתה לארגנטינה ושכנעה וזה לא היה קל לקבל את ההסכמה.

יורם ראב"ד: למעבר הזה יש עלויות.

יורם ראב"ד: אני לא אכנס לפירוט.

שלי יחימוביץ': 2.7 מיליון שקלים, זה נשמע סביר לכסות את העלויות של המעבר או מעל ומעבר?

יורם ראב"ד: זה במינימום.

שלי יחימוביץ': במינימום?

יורם ראב"ד: במינימום.

יורם ראב"ד: אלה מספרים שהוצגו ופורטו ופורקו בפני משרד התרבות.

יורם ראב"ד: זה לא איזה מספר בעלמא.

שלי יחימוביץ': כלומר, מבחינת

שלי יחימוביץ': כם קיבלתם 2.7 מיליון שקלים והכול סבבה, אין לכם הפסדים.

יורם ראב"ד: עלולים להיות הפסדים.

יורם ראב"ד: אנחנו עוד לא יודעים.

יורם ראב"ד: זה לא קשור אחד לשני.

יורם ראב"ד: אנחנו מדברים עכשיו על פער העלויות בין טדי לבין סמי עופר.

יורם ראב"ד: אני לא מדבר על ההפסדים.

שלי יחימוביץ': מדי פעם אני אשאל אותך שאלה, בכל הכבוד.

יורם ראב"ד: בבקשה.

שלי יחימוביץ': ה-2.7 מיליון שקלים האלה נועדו לשפות על עלויות שלכאורה היו לכם.

שלי יחימוביץ': תגיד לי על מה זה בא לשפות.

יורם ראב"ד: אני אסביר.

יורם ראב"ד: זה הפער בהוצאות שלנו כתוצאה מהמעבר לטדי.

שלי יחימוביץ': איזה הוצאות?

יורם ראב"ד: יש כאן פירוט שלם שנמסר.

שלי יחימוביץ': תגיד לי את המרכיב הכי גדול.

יורם ראב"ד: אני לא יודע לומר.

יורם ראב"ד: אם הייתי יודע, הייתי נותן.

יורם ראב"ד: אני לא מכיר.

יורם ראב"ד: לא לשם כך אני כאן.

קריאה: כמה עולה בסמי עופר?

יורם ראב"ד: אני לא יודע.

קריאה: אותו הדבר.

יורם ראב"ד: אני באתי לכאן כדי להסביר את נושא הכרטיסים ויש לי על זה פירוט מלא.

שלי יחימוביץ': שם הדיון הפורמלי אליו הגעת, מדברים מפורשות על 2.7 מיליון שקלים, כך שאתה ידעת שאתה בא לדבר לא רק על הכרטיסים.

שלי יחימוביץ': אנחנו מדברים כאן על נושא יותר רחב ואני שואלת – ואני אשאל אותך ישירות – האם יכול להיות שקומטק גם קיבלה שיפוי של 2.7 מיליון שקלים וגם בסופו של דבר עשתה את כל מה שהיא הייתה צריכה לעשות מלכתחילה, רווחים, ועשתה סיבוב על המדינה.

שלי יחימוביץ': למשל, תאי כבוד.

יורם ראב"ד: אני אנסה להסביר שוב.

יורם ראב"ד: כנראה שלא הובנתי וזה באשמתי.

יורם ראב"ד: תסביר.

יורם ראב"ד: אל תסביר שוב כי עוד לא הסברת.

יורם ראב"ד: אני בכל זאת אנסה להסביר שוב לשיטתי.

יורם ראב"ד: קומטק ביקשה וקיבלה ממשרד התרבות – לא קיבלה בפועל אבל קיבלה התחייבות – לתשלום של 2.7 מיליון שקלים שזה סכום ההפרש בהוצאות הצפויות לה בין המשחק בסמי עופר לבין המשחק בטדי.

יורם ראב"ד: אין כאן שאלה של רווח או הפסד.

יורם ראב"ד: יכול להיות שהמשחק הזה ייגמר בהפסד, יכול להיות שייגמר ברווח וזאת לא הסוגיה.

שלי יחימוביץ': אני אשאל שוב.

שלי יחימוביץ': האם בדיעבד יכול להיות שעלויות המעבר לא הגיעו לכדי 2.7 מיליון שקלים והן היו הרבה פחות אבל אתם כבר קיבלתם שיפוי של ה-2.7 מיליון שקלים?

שלי יחימוביץ': אגב, אני חייבת לומר משהו.

שלי יחימוביץ': אתם אנשי עסקים.

שלי יחימוביץ': זאת אומרת, אתם רוצים לעשות כסף וזה דבר הכי לגיטימי.

שלי יחימוביץ': אני כאן מגיעה מהכיוון של המדינה שאולי יצאה מאוד מאוד פראיירית ונתנה 2.7 מיליון שקלים.

יורם ראב"ד: תכף נדבר על אנשי עסקים ונראה כמה תרמנו באירוע הזה, אבל נגיע לזה בעוד שני משפטים.

יורם ראב"ד: שוב, זה הסכום שקומטק העריכה כעלות, כפער במעבר מחיפה לירושלים.

יורם ראב"ד: יש כאן פער של ביטחון ופער של נושאים נוספים.

יורם ראב"ד: אני לא מכיר את ה-ברייק דאון ולכן לא אומר לך.

שלי יחימוביץ': אבל אתה בא לדבר בשמם.

שלי יחימוביץ': איך אתה לא מכיר?

יורם ראב"ד: אני מצטער, אני לא מכיר.

שלי יחימוביץ': אתה הנציג שלהם.

זוהיר בהלול: לפני רגע דיברת בוודאות על כך שזה סכום מוצדק, ה-2.7 מיליון שקלים.

יורם ראב"ד: אני נשאלתי ואמרתי.

יורם ראב"ד: זה הסכום שקומטק ראתה כפער כתוצאה מהמעבר לירושלים.

יורם ראב"ד: גידול בהוצאה.

יורם ראב"ד: אין בידי כאן את ה-ברייק דאון.

יורם ראב"ד: אם צריך, כמובן נברר ונמציא.

שלי יחימוביץ': אתה יכול לברר לנו בחצי השעה הקרובה?

יורם ראב"ד: לא.

יורם ראב"ד: אין לי כרגע איך.

קריאה: כל מה שעושה השרה, אי אפשר לברר.

שלי יחימוביץ': זה לא קשור אליו.

יורם ראב"ד: סליחה, אבל הכנסת אותי למחלקה אחרת.

יורם ראב"ד: זאת לא המחלקה שלי.

יורם ראב"ד: אם גברתי רוצה הסבר לגבי הכרטיסים, אני אמשיך.

שלי יחימוביץ': תן לנו הסבר קצר על הכרטיסים.

שלי יחימוביץ': לאן נעלמו הכרטיסים?

שלי יחימוביץ': איפה הכרטיסים?

יורם ראב"ד: אצטדיון טדי מונה 30,000 מקומות ישיבה.

יורם ראב"ד: קומטק הבהירה כבר בהודעות לתקשורת – בהתחלה הייתה איזושהי אי בהירות – שלא כל הכרטיסים הוצאו לציבור במכירה רגילה.

יורם ראב"ד: אני אעשה עכשיו ברייק דאון של מספרים כדי להבין איך מגיעים ל-30,000.

יורם ראב"ד: ראשית, על פי ההסכם עם ההתאחדות לכדורגל הוקצו להתאחדות 7,700 כרטיסים, מתוכם 1,200 ללא תמורה.

שלי יחימוביץ': אבל איזה הסכם?

יורם ראב"ד: עם ההתאחדות.

שלי יחימוביץ': אמרת שהם לא שילמו.

יורם ראב"ד: לא שילמו.

יורם ראב"ד: נתנו.

שלי יחימוביץ': סתם קיבלו מתנה?

יורם ראב"ד: כן.

יורם ראב"ד: על פי ההסכם עם ההתאחדות לכדורגל, אמרתי שהיה הסכם עם ההתאחדות, ההתאחדות לא שילמה אבל היא קיבלה.

שלי יחימוביץ': למה היא קיבלה כל כך הרבה כרטיסים?

יורם ראב"ד: זה ההסכם עם ההתאחדות.

שלי יחימוביץ': למה?

שלי יחימוביץ': מה הרציונל שלו?

יורם ראב"ד: זו הייתה דרישת ההתאחדות וקומטק נענתה לה.

שלי יחימוביץ': בתמורה למה?

יורם ראב"ד: למשחק הכדורגל.

יורם ראב"ד: נבחרת ישראל משחקת.

קריאה: נבחרת ישראל היא משאב ציבורי.

יורם ראב"ד: כנראה כך מקובל.

שלי יחימוביץ': זאת אומרת, ההתאחדות קיבלה 7,700 כרטיסים ותו לא.

יורם ראב"ד: לא.

יורם ראב"ד: רגע.

יורם ראב"ד: ה-7,700 כרטיסים מתחלקים ל-1,200 כרטיסים ללא תמורה ו-5,500 בתשלום מלא.

שלי יחימוביץ': חוץ מזה ההתאחדות קיבלה עוד איזושהי תמורה כספית?

יורם ראב"ד: לא מקומטק.

שלי יחימוביץ': מה זה 1,200 ללא תמורה?

שלי יחימוביץ': למי לחלק אותם?

יורם ראב"ד: לא יודע.

יורם ראב"ד: ההתאחדות קיבלה.

יורם ראב"ד: מה היא עושה עם זה, אני לא יודע.

יורם ראב"ד: ההתאחדות קיבלה 1,200 כרטיסים ללא תמורה ועוד 5,500 כרטיסים הקצאה למכירה בתשלום מלא.

יורם ראב"ד: אלה עובדות.

יורם ראב"ד: מה היא עשתה עם זה, אני לא יודע.

יורם ראב"ד: קבוצת קומטק שההתנהלות העסקית שלה היא התנהלות מעורבת במהלכים חברתיים כמעט בכל דרכה, החליטה לא להעמיד למכירה 2,500 כרטיסים והפיצה אותם: 2,000 כרטיסים לתושבי פריפריה באמצעות מתנ"סים ועוד 500 לתושבי יישובי עוטף עזה.

יורם ראב"ד: קבוצת פוקס הצטרפה לרעיון - - -

שלי יחימוביץ': פוקס, רשת הביגוד.

יורם ראב"ד: רשת הביגוד.

יורם ראב"ד: הצטרפה ליוזמה של קומטק, רכשה 2,000 כרטיסים והשתמשה בהם לתרומה לילדים ונוער בפריפריה ולעמותות שהיא תורמת להן.

יורם ראב"ד: לנותני החסויות הוקצו בסך הכול כ-7,000 כרטיסים.

שלי יחימוביץ': זה בנוסף לכל מה שאמרת.

יורם ראב"ד: אני עושה ברייק דאון של מספרים.

שלי יחימוביץ': רגע.

שלי יחימוביץ': אנחנו ב-7,700 להתאחדות לכדורגל, 2,500 קומטק לפריפריה.

יורם ראב"ד: פוקס נתנה 2,000.

יורם ראב"ד: עכשיו אנחנו ב-7,000 שהוצעו לנותני החסויות, מתוכם, מתוך ה-7,000, 4,200 לחברת שופרסל והיתרה התחלקה בין שבעה נותני חסויות נוספים.

יורם ראב"ד: לפי מיטב הידיעה – כך נמסר לקומטק - שופרסל חילקה את הכרטיסים שהוקצו לה לעובדי הרשת מדן ועד אילת.

יורם ראב"ד: מכאן שנותרו למכירה כ-11,000 כרטיסים לקהל הרחב.

יורם ראב"ד: חלקם נמכרו באמצעות משרד הכרטיסים "לאן".

שלי יחימוביץ': אתה אומר שה-200 כריסים למשרד התרבות והספורט, זה כסף קטן.

יורם ראב"ד: זה בוטל.

שלי יחימוביץ': כן, אבל מלכתחילה.

יורם ראב"ד: לא ספרתי אותם כי זה בוטל.

יורם ראב"ד: זה חזר אלינו.

שלי יחימוביץ': חוץ מה-200 האלה שבוטלו, יש עוד מאות בודדות כאלה שחולקו לגופים?

יורם ראב"ד: לא.

יורם ראב"ד: למיטב ידיעתי, לשום גוף ממשלתי לא.

שלי יחימוביץ': בקיצור, נשארנו עם 11,000 כרטיסים.

יורם ראב"ד: כן.

יורם ראב"ד: אני אפתח סוגריים לגבי ה-200.

יורם ראב"ד: לנו נאמר שזה ברשות ובסמכות המשרד שרשאי לקבל את אותם 200 כרטיסים, הקצאה, לא בתשלום.

יורם ראב"ד: משהתברר אתמול או היום שמוותרים על ההקצאה.

יורם ראב"ד: בפועל מעולם לא הייתה קנייה של ה-200 שניקנו והוחזרו.

שלי יחימוביץ': עזבו רגע את ה-200 כרטיסים.

שלי יחימוביץ': יש לי שאלה אליך למרות שוב, אתה באמת מייצג את החברה העסקית.

שלי יחימוביץ': אם בסופו של דבר נאמר שהמדינה משקיעה סכום מאוד נכבד של 2.7 מיליון שקלים במשחק כדי שהציבור הרחב יוכל ליהנות ממנו, בסוף אנחנו נשארים עם בין 10,000 ל-11,000 כרטיסים לציבור הרחב, יש כאן פספוס מסוים.

שלי יחימוביץ': נכון?

יורם ראב"ד: לא.

שלי יחימוביץ': בגלל שהכרטיסים מחולקים.

יורם ראב"ד: לא.

יורם ראב"ד: עם כל הכבוד, גם ה-11,000 האלה, קומטק היא חברה פרטית.

שלי יחימוביץ': הכול בסדר.

יורם ראב"ד: והיא רשאית למכור את הכרטיסים למי שהיא רוצה.

יורם ראב"ד: אגב, זה מה שהיא עשתה בפועל.

יורם ראב"ד: זה שהמדינה פנתה לקומטק וקומטק נענתה, וזה הרבה מעבר ל-2.7 מיליון שקלים.

יורם ראב"ד: המעבר לירושלים זה כאב ראש, כפי שכולם מבינים.

שלי יחימוביץ': בוא נגיד שחלק מה-2.7 מיליון שקלים, זה בגלל כאב הראש.

יורם ראב"ד: כי חס וחלילה, ואני לא רוצה להמשיך את החס וחלילה.

יורם ראב"ד: מדובר כאן במשחק ערב משחק מונדיאל.

יורם ראב"ד: למחרת היום מתחיל המונדיאל.

יורם ראב"ד: נבחרת ארגנטינה, שהיא אחת הנבחרות הטובות בעולם, אמורה לטוס למחרת בבוקר למוסקבה.

שלי יחימוביץ': ממילא היא אמורה לטוס למוסקבה.

שלי יחימוביץ': מה החגיגיות בלומר את זה?

יורם ראב"ד: החגיגיות להביא את הקבוצה הזאת לישראל על כל המשמעויות של ישראל.

שלי יחימוביץ': על זה תקבלו צל"ש.

שלי יחימוביץ': המשאית עם הצל"שים בדרך.

יורם ראב"ד: אין בקשה לצל"שים.

יורם ראב"ד: את הצל"שים אנחנו נותנים לעצמנו כשצריך.

יורם ראב"ד: אני אומר שהאפשרות או הדרך לשכנע אותם לבוא לישראל לא הייתה קלה.

שלי יחימוביץ': לא.

שלי יחימוביץ': יורם, סליחה.

שלי יחימוביץ': אנחנו לא שם.

יורם ראב"ד: אנחנו שם.

יורם ראב"ד: להעביר לירושלים, זאת דרמה.

שלי יחימוביץ': הבנתי.

שלי יחימוביץ': דרמה גדולה.

שלי יחימוביץ': עכשיו יש לי בכל זאת שאלה.

שלי יחימוביץ': כיוון שאתה מתאר כאן בעצם את כל ההסדרים שנעשו עם ההתאחדות לכדורגל, עם הספונסרים שהגדול בהם הוא שופרסל, אני לא מצליחה להבין איפה הפסדתם כסף עד כדי כך שהייתם צריכים לקבל שיפוי של 2.7 מיליון שקלים.

שלי יחימוביץ': שוב אני שואלת – אני שוב אשאל וזאת תהיה הפעם האחרונה שאני אשאל את זה, אבל אם למישהו אחר תהיה תשובה – אם יכול להיות שאת כל מה שהתכוונתם מלכתחילה, כל העלויות שחשבתם שיהיו לכם, היו לכם, אבל לא יותר ממה שחשבתם, ובמקביל גם קיבלתם מתנה מהמדינה בסכום של כמה מיליוני שקלים ומבחינת

שלי יחימוביץ': כם עשיתם סיבוב וזה סבבה, אבל מבחינת המדינה זה עדיין מעורר כמה סימני שאלה.

שלי יחימוביץ': יכול להיות שבסך הכול עשיתם עסקה יותר טובה ממה שחשבתם במעבר הזה לטדי?

יורם ראב"ד: שוב אני מנסה להסביר בפעם השלישית ואם אני לא מצליח כאן, כנראה שהכישורים שלי לא טובים.

שלי יחימוביץ': או שאני לא מספיק אינטליגנטית.

יורם ראב"ד: אחד משנינו אבל אני לוקח את זה על עצמי כי אני לא יושב ראש ועדה.

יורם ראב"ד: העובדה או התוצאה בסוף, אם קומטק תרוויח או תפסיד, תלויה במכירת כרטיסים, בתקציב שהיא העמידה, האם הוא נכון או לא נכון, בהוצאות, כמה יעלה מטוס וכולי.

יורם ראב"ד: יש שיקולים רבים ושונים שלא קשורים לעניין.

יורם ראב"ד: הסוגיה היחידה שהייתה על הפרק, כאשר באו לקומטק, ביקשו ממנה לעבור לירושלים, קומטקט עשתה חשבון מה ההוצאה העודפת.

שלי יחימוביץ': הבנתי.

שלי יחימוביץ': טוב, לא קיבלתי תשובה.

שלי יחימוביץ': בסדר.

שלי יחימוביץ': יורם, אני מודה לך מאוד.

יורם ראב"ד: תודה לך.

יצחק לב: עוד שאלה אחת.

יצחק לב: כרטיסים לפריפריה, אמרת שחלקם חולקו באמצעות חברת המתנ"סים ואחרים ולעוטף עזה, 500 כרטיסים.

יצחק לב: מי מחלק את ה-500 כרטיסים לעוטף עזה?

יורם ראב"ד: אני לא זוכר.

יורם ראב"ד: מישהו לקח על עצמו את העבודה.

יורם ראב"ד: לא קומטק.

יורם ראב"ד: זה חולק בין הישובים.

יצחק לב: משרד התרבות?

יורם ראב"ד: לא.

יורם ראב"ד: לא משרד ממשלתי.

יורם ראב"ד: זה באזור מה שנקרא.

יורם ראב"ד: מועצה מקומית או משהו כזה.

שלי יחימוביץ': אני אציין שמה שאתה אמרת, שה-200 כרטיסים למשרד התרבות והספורט היו יוזמה של המשרד, המשרד טוען שזאת לא היוזמה שלו והם קיבלו אותם כג'סטה מכם.

שלי יחימוביץ': יש כאן עוד סתירה במערכת ארוכה מאוד של סתירות.

יורם ראב"ד: דרך אגב, הוא לא סותר את זה.

שלי יחימוביץ': בטח שהוא סותר.

שלי יחימוביץ': אתם אומרים שזאת יוזמה שלהם והם אומרים שזאת יוזמה שלכם.

שלי יחימוביץ': עוד אחת מהסתירות הרבות שעולות בסיפור הזה.

שלי יחימוביץ': ההתאחדות לכדורגל.

רתם קמר: מנכ"ל ההתאחדות.

רתם קמר: כמו שנאמר כאן וכולם כבר מבינים, ההתאחדות לא מארגנת את המשחק הזה והיא לא מפיקה אותו.

רתם קמר: בעצם המשחק מנוהל ומאורגן על ידי יזם פרטי.

רתם קמר: אנחנו כהתאחדות נותנים את המעטפת, אני אקרא לזה, הארגונית-ספורטיבית של ניהול המשחק עצמו, הזירה עצמה, אם זה להביא שופטים למשחק הזה כפי שנתבקשנו על ידי חברת קומטק.

רתם קמר: מהבחינה הזאת ההתנהלות המסחרית, התפעולית והארגונית נעשית על ידי קומטק כפי שנאמר.

רתם קמר: נבחרת ישראל בתקופה הזאת מתכוננת כמשחק אימון לקראת המשחקים הרשמיים בספטמבר.

רתם קמר: מבחינתנו ההגעה של נבחרת ארגנטינה זאת איזושהי הזדמנות להתכוננות למשחקים האלה.

רתם קמר: כל הנבחרות בתקופה הזאת משחקות משחקי ידידות כחלק מההכנות האלה ובאמת כאשר חברת קומטק פנתה אלינו להביא את נבחרת ארגנטינה, מבחינתנו היה מדובר בהזדמנות.

רתם קמר: מהתחלה הבהרנו כמה דברים מרכזיים.

רתם קמר: האחד, שאין לנו שום כוונה לשלם שקל אחד על המשחק הזה.

רתם קמר: לא יצאה הוצאה מבחינתנו.

שלי יחימוביץ': ידעתם שהמדינה תשלם שקל?

רתם קמר: לא.

שלי יחימוביץ': ליתר דיוק, 2.7 מיליון שקלים.

רתם קמר: לא ידענו את זה.

רתם קמר: שאלנו מאיפה הכספים, כי הרי ברור שמדובר כאן בהוצאה מאוד גדולה, נאמר לנו שזה על ידי תורמים, על ידי ספונסרים, והבנו מלכתחילה שההתארגנות היא התארגנות פרטית.

רתם קמר: מבחינתנו זה היה תנאי מרכזי.

רתם קמר: לא רק שלא הוצאנו, גם חסכנו את העלות של משחק אימון של נבחרת ישראל שבדרך כלל אנחנו מפיקים אותו וזה אומר שגם כל מה שכרוך בלינה של השחקנים, בתפעול, באימונים, הכול על חברת קומטק.

רתם קמר: התנאי השני שהיה לנו הוא מחירי כרטיסים סבירים.

רתם קמר: מניסיון עבר שהיה, במיוחד ארגונים פרטיים שיש להם ביקוש רב, מחירי הכרטיסים נוסקים לשמים.

רתם קמר: הגענו להסדר מסודר על מחירי כרטיסים כפי שנוגעים בנבחרת ישראל ואנחנו מדברים על 80 שקלים למבוגר ו-40 שקלים לילד.

רתם קמר: אני לא יודע באיזה מקום בעולם רואים את מסי ב-40 שקלים לכרטיס.

רתם קמר: 100 שקלים למבוגר ו-50 שקלים לילד.

רתם קמר: 150 שקלים למבוגר.

רתם קמר: כלומר, מספרים שנהוגים ומקובלים במשחקי נבחרת ישראל.

רתם קמר: הדבר שני היה כמובן שהספונסרים שלנו, השותפים העסקיים שלנו, לא ייפגעו כי היה ברור לנו שייכנסו לכאן עוד שותפים עסקיים, לשמור על המחויבויות שיש לנו לספונסרים האישיים שלנו.

שלי יחימוביץ': של ההתאחדות.

רתם קמר: של ההתאחדות לכדורגל.

רתם קמר: אני יכול לומר שאנחנו בנושא מיקום המשחק לא היינו מעורבים ולא היה לנו שיקול דעת.

שלי יחימוביץ': כלומר, מבחינת

שלי יחימוביץ': כם סמי עופר היה סבבה.

רתם קמר: נבחרת ישראל משחקת גם בסמי עופר וגם בטדי.

רתם קמר: היא מתעתדת בספטמבר לשחק בטוטו טרנר בבאר שבע, כך שירושלים מבחינתנו זה מקום לגיטימי.

רתם קמר: יחד עם זאת, מבחינה מקצועית חשבנו שזה נכון יהיה בחיפה אבל ההחלטה לא הייתה בידיים שלנו.

רתם קמר: לגבי נושא הכרטיסים.

רתם קמר: אנחנו בהסכם שלנו עם חברת קומטק ביקשנו וסיכמנו על 1,200 הזמנות שיוקצו להתאחדות לכדורגל.

רתם קמר: תכף אני אפרט איך אנחנו מחלקים את ההזמנות האלה, על פי קריטריונים מסודרים.

רתם קמר: עוד 1,500 כרטיסים לרכישה בכסף, שגם כן מוקצים לפי קריטריונים מסודרים לגופים שעובדים אצלנו, ועוד 5,000 כרטיסים במכירה מוקדמת למנויי נבחרת ישראל.

רתם קמר: לנבחרת ישראל יש כ-15,000 מנויים.

רתם קמר: חשבנו שאותם אוהדים שמלווים את הנבחרת בקמפיינים האחרונים, יהיה נכון ומחובתנו לדאוג להם לאיזשהו סוג של קדימות.

רתם קמר: זה מקובל וזה קורה גם בנבחרות בעולם, גם בקבוצות, כך שבעצם הייתה מכירה מוקדמת באינטרנט דרך אתר "לאן" ל-5,000 אוהדים.

רתם קמר: הקודם תופס, לאוהדי נבחרת ישראל.

רתם קמר: לגבי החלוקה של הכרטיסים.

רתם קמר: ה-1,500 כרטיסים לרכישה מחולקים במכירה לקבוצות הכדורגל, לקבוצות ליגת העל, לקבוצות ליגה לאומית, אפשרנו גם לקבוצות ליגה א', לצוותים המקצועיים שלנו, של הנבחרות.

רתם קמר: הספונסרים כמובן שיש לנו מחויבות אליהם, גם להם יש חלק ברכישה של הכרטיסים האלה.

רתם קמר: השחקנים עצמם גם הם מקבלים אפשרות לרכישה.

רתם קמר: ההזמנות עצמן באותה צורה – אורחים וספונסרים.

רתם קמר: שחקני עבר שמגיעים למשחק, אנחנו מארחים אותם בתא הכבוד.

רתם קמר: השחקנים, בעלי תפקידים, אנחנו מקצים גם לעמותות נזקקות כ-100 כרטיסים שאנחנו מעבירים אליהם.

שלי יחימוביץ': בסדר.

שלי יחימוביץ': את זה הבנתי.

שלי יחימוביץ': החל מרגע זה של התנהלות – אני חייבת לומר שלעניות דעתי היא סבירה – מול קומטק, מה אתה חושב על מה שקרה אחר כך?

רתם קמר: אני יכול לומר שאני לא חושב שמישהו צפה סדר גודל כזה.

רתם קמר: לצערי הרב, אני אומר במשחקי נבחרת - - -

שלי יחימוביץ': לא יכול להיות שאתם לא הבנתם שזאת דרמה מטורפת.

רתם קמר: תיארנו לעצמנו.

רתם קמר: קודם כל, במשחקי נבחרת ישראל, לצערנו אין – לפחות בתקופה האחרונה – את הביקוש הזה לכרטיסים.

שלי יחימוביץ': זאת ארגנטינה.

שלי יחימוביץ': זה מסי.

רתם קמר: לא בצורה כזאת ולא 400-500 אלף אנשים שרוצים לקנות כרטיסים.

רתם קמר: זה משהו שהוא זר לנו.

רתם קמר: אפילו ותיקי ההתאחדות לכדורגל לא זוכרים כזה ביקוש וכזה טירוף סביב משחק.

רתם קמר: בסוף זה גם משחק ידידות.

רתם קמר: בואו לא נשכח את זה.

שלי יחימוביץ': אפילו לא מתחשק לראות אותו.

רתם קמר: אני אומר שאנחנו חשבנו כל הזמן – וזה גם היה במשא ומתן שניהלנו עם קונטק – להגיע למצב של מחירי כרטיסים סבירים כי היו כאן אירועים פרטיים בעבר.

שלי יחימוביץ': כן, אבל בסוף, בשורה התחתונה, אנחנו נשארים עם 10,000 כרטיסים מתוך 30,000 כרטיסים לציבור הרחב ובגלל זה המדינה משתתפת בין היתר כדי שזה יהיה בירושלים.

שלי יחימוביץ': גם מתוך ה-10,000 כרטיסים שנשארנו אתם, מן הסתם חלק ניכר הגיע לספסרים.

שלי יחימוביץ': בסוף הציבור הרחב הרגיל, בן אדם רגיל מן הישוב שהוא אוהד כדורגל ורצה לקנות כרטיס, לא הייתה לו בכלל האופציה הזאת אלא אם הוא זכה במזל נדיר במיוחד.

רתם קמר: אני יכול לומר – ואולי זאת אמירה כללית שצריכה להיאמר לגבי אצטדיונים במדינת ישראל – שהיום האצטדיון הכי גדול הוא עם 30,000 מקומות ובעבר היה לנו אצטדיון רמת גן שהיה עם 40,000 מקומות.

רתם קמר: יכול להיות שיש מקום בחשיבה האסטרטגית.

רתם קמר: כן, יש כאן אהבה גדולה לכדורגל ויכול להיות שצריך לחשוב על איך משדרגים ומגדילים את גודל האצטדיונים אבל בהחלט 30,000 למשחק כזה, לא מספיק.

שלי יחימוביץ': תענה לי בבקשה בכנות.

שלי יחימוביץ': אני יודעת שאתה מאוד מעורב ואולי קצת לא נעים לך, אבל השיפוי הזה של ה-2.7 מיליון שקלים, לא נראה לך הפרזה פראית?

רתם קמר: אני רוצה לומר לך משהו.

שלי יחימוביץ': ממה שעלה כאן בישיבה, לא נראה שהם הפסידו משהו כתוצאה מהמעבר או שהעלויות שלהם היו יותר גדולות כתוצאה מהמעבר אם נדבק בלשונו של יורם ראב"ד.

רתם קמר: כמו שאמרתי, מבחינה מקצועית, לוגיסטית, תפעולית, סמי עופר הוא האצטדיון החדיש ביותר והכי נוח לשחק בו.

שלי יחימוביץ': המעבר הזה עולה 2.7 מיליון שקלים?

רתם קמר: אני חושב שיש מקום ויש חשיבות, ואני אומר את זה דווקא בימים שכולם שומעים על הצפות שהכדורגל הישראלי חווה בפיפ"א, בארגונים פלסטינים שמנסים לזרוק אותנו מהארגונים האלה.

רתם קמר: אני יכול לספר שעל המשחק הזה ג'בריל רג'וב, נשיא ההתאחדות הפלסטינית, פנה ל-אופ"א, פנה לפיפ"א, פנה להרבה מאוד גורמים כדי לא לתת לשחק בירושלים ולא לנצל את הבמה.

שלי יחימוביץ': זה שווה תשלום בכסף?

רתם קמר: אני לא נכנס.

רתם קמר: אלה לא שיקולים שלי.

רתם קמר: אלה כבר שיקולים של המדינה.

רתם קמר: אני יכול לומר שדווקא בסיטואציות כאלה צריכים להבין.

רתם קמר: היום קראתי שהוא קרא אפילו לשרוף את החולצה של מסי.

שלי יחימוביץ': אנחנו מקבלים כאן טיעון חדש, שה-2.7 מיליון שקלים או לפחות חלק מהם היו פיצוי על התעוזה המדינית שבהעברת המשחק לבירה.

שלי יחימוביץ': את זה עוד לא שמענו.

רתם קמר: אני לא נכנס לשיקולים של משרד הספורט.

רתם קמר: אני רק אומר שהרצון שלהם – אני שומע שגם ראש הממשלה היה מעורב בזה – היה רצון מאוד חזק שהמשחק הזה ישוחק בירושלים.

רתם קמר: הנבחרת משחקת בירושלים במשחקים רשמיים.

רתם קמר: גם היזם לפי דעתי וגם אנחנו חשבנו שנכון שזה יהיה בסמי עופר, אבל יחד עם זאת ההחלטה והבקשה, אני מסוגל להבין אותה.

שלי יחימוביץ': ובכל זאת, נראה לך נורמלי ה-2.7 מיליון שקלים שהמדינה נתנה?

שלי יחימוביץ': זה סכום ריאלי להעברת המשחק לירושלים?

שלי יחימוביץ': אתה הרי מאוד מנוסה ובקיא בתחום.

שלי יחימוביץ': אתה לא מעורב ובאמת אין לך חלק בזה אבל אני שואלת אותך כדמות אובייקטיבית.

שלי יחימוביץ': לי זה ממש נשמע כאילו כאן עשו סיבוב מאוד רציני על המדינה, על כספי משלם המסים.

רתם קמר: אני רוצה לספר לך משהו.

רתם קמר: נבחרת ארגנטינה, אני לא יודע את הסכומים שעלו להביא אותה לכאן אבל מדובר במיליוני דולרים.

יורם ראב"ד: אני יכול לומר.

רתם קמר: אני יודע שעוד מדינות היו מעורבות בניסיון להביא את נבחרת ארגנטינה לישראל לפני כן.

רתם קמר: נבחרות בסדר גודל כזה, לא מגיעות למדינות בלי שהן מקבלות סכום מכובד, בטח בסיטואציה כזאת.

רתם קמר: השאלה אם זה מקובל או לא מקובל, זה כבר לא בשבילי לקבל את ההחלטה הזאת.

שלי יחימוביץ': יש כאן עוד דוברים שלא דיברו ורוצים לומר משהו בקצרה?

שלי יחימוביץ': בבקשה, התנועה לאיכות השלטון.

תומר נאור: בוקר טוב.

תומר נאור: אני אקצר.

תומר נאור: קודם כל, משהו לאמירה שחוזרת כאן פעם אחר פעם.

תומר נאור: ברגע שנבחרת ישראל משחקת באירוע, האירוע לא יכול להיות מוגדר כאירוע פרטי ולא משנה מי שילם, גם ברמת הסמל של נבחרת ישראל.

תומר נאור: זה כמו שתאמרו לי סיירת מטכ"ל הולכת לאיזה מופע ראווה ומשלם עליו יזם פרטי ולכן זה אירוע פרטי.

תומר נאור: זה לא קיי.

תומר נאור: נבחרת ישראל היא נבחרת ציבורית ולכן האירוע הוא אירוע ציבורי וחשוב שאת זה נאמר.

תומר נאור: אני רוצה לפנות למבקר ולומר שאני חושב שעצם קיום הדיון הזה היום הוא ניצחון אדיר.

תומר נאור: הציבור בישראל לא מצליח להבין תמיד שספורט ושלטון הולכים ביחד וכאשר אנחנו מדברים על מינהל לא תקין, זה גם יכול להיכנס לעולם הספורט ואני אומר את זה דווקא מהמקום שלנו.

תומר נאור: שמעתי ששואלים מה אתם רוצים, זאת נבחרת ישראל, איך זה קשור בכלל לתנועה לאיכות השלטון.

תומר נאור: פתאום יש הבנה שכשיש מינהל לא תקין במשרדי ממשלה, גם אוהדי ספורט יכולים להיפגע מזה ואני חושב שהבדיקה היא בדיקה מבורכת ואני קורא לכם להיכנס עמוק יותר אל תוך עולם הספורט.

תומר נאור: יש המון ריקבון, יש המון שחיתויות, יש המון מינהל לא תקין באיגודים והתאחדויות בכל הספקטרום של עולם הספורט בישראל.

תומר נאור: אני אומר בצער רב שהרגולטור, משרד הספורט, שאמור לפקח, לא עושה את העבודה שלו כמו שצריך.

תומר נאור: המשרד עצמו לא שקוף.

תומר נאור: אנחנו הוצאנו בקשת חופש מידע לחלוקת הכרטיסים.

תומר נאור: אני לא מצפה לקבל תשובה.

תומר נאור: אני מניח שתגיע עתירת חופש מידע משום שכך אנחנו מתנהלים מול המשרד בשנה האחרונה.

תומר נאור: אני קורא למשרד המבקר להרחיב את הבדיקה, להיכנס עמוק יותר לנושאים שקשורים לעולם הספורט ולנצל את הפלטפורמה הזאת שהציבור בישראל מבין פעם ראשונה שמינהל לא תקין פוגע בו גם דרך הזווית של הספורט ותרבות הספורט במדינת ישראל ולהיכנס בכל הכוח לבחון אספקטים נוספים שקשורים למינהל לא תקין ואפילו שחיתות בתוך העולם הזה.

תומר נאור: תודה רבה.

שלי יחימוביץ': איילת, אנחנו בסוף הדיון.

שלי יחימוביץ': אין לך הגיג בעניין הזה?

איילת נחמיאס ורבין: יש לי.

שלי יחימוביץ': או תובנה או מסקנה.

איילת נחמיאס ורבין: יש לי הרבה הגיגים.

איילת נחמיאס ורבין: חבל שסביב שנת ה-70 אנחנו מתעסקים במקום בשמחה האמיתית על היותנו בני 70 ובוגרים במידה מסוימת, אנחנו צריכים לגלות שאנחנו עדיין צעירים בכל כך הרבה מובנים שקשורים לשקיפות ודברים מהסוג הזה.

איילת נחמיאס ורבין: זה מאוד מאוד מבאס.

איילת נחמיאס ורבין: אני מאוד מקווה שאולי אני אצליח לקנות כרטיס לילד שלי.

שלי יחימוביץ': אין סיכוי.

קריאה: השתחררו 200 כרטיסים.

איילת נחמיאס ורבין: רציתי לשאול שאלה חשובה.

שלי יחימוביץ': יורם ראב"ד אומר שהוא ידבר עם חברת הכנסת איילת נחמיאס ורבין ויסדר לה כרטיס וכיוון שזה נעשה בוועדה של הכנסת והציבור גם צופה בנו, כל הציבור מוזמן לפנות ליורם ראב"ד והוא יסדר לו כרטיס.

יורם ראב"ד: אני מתנצל אבל אנחנו מכירים לא מהיום.

איילת נחמיאס ורבין: הרבה שנים.

איילת נחמיאס ורבין: אני גם השבתי מיד בשלילה.

יורם ראב"ד: כן.

יורם ראב"ד: זאת לא הייתה הצעה.

איילת נחמיאס ורבין: כמו שאת תמיד מזכירה לנו שדרוגים, שלא מקבלים שדרוגים.

איילת נחמיאס ורבין: אני רוצה לבקש דבר אחד.

איילת נחמיאס ורבין: סביב המשחק עצמו יש התנהלות משמעותית גם בנושא של עליית ילדים למגרש יחד עם השחקנים.

איילת נחמיאס ורבין: אני מאוד מאוד מבקשת שסביב זה תהיה תקינות.

שלי יחימוביץ': גם אני שמעתי על זה.

שלי יחימוביץ': שזה תמורת כסף.

איילת נחמיאס ורבין: אני לא יודעת.

איילת נחמיאס ורבין: אני רוצה לומר שאני מתקשה להאמין שזה נכון.

איילת נחמיאס ורבין: אני רק רוצה לבקש בהזדמנות זו שאם אפשר, כיוון שמחלקים כרטיסים לעוטף עזה, אני מבקשת שהילדים שילוו את השחקנים, גם של נבחרת ישראל וגם של נבחרת ארגנטינה, יהיו ילדים מעוטף עזה.

איילת נחמיאס ורבין: אני חושבת שללא ספק כולנו יכולים לחתום על הדבר הזה ובכל מקרה שלא תהיה התנהלות אחרת.

שלי יחימוביץ': יש שמועה כזאת.

שלי יחימוביץ': אני מדגישה, זאת רק שמועה.

איילת נחמיאס ורבין: ממש.

שלי יחימוביץ': אין לי שום מידע מוסמך.

שלי יחימוביץ': השמועה אומרת שפוטו אופן נמכרים גם תמורת כסף.

שלי יחימוביץ': אם מישהו יכול לאשר או להכחיש דבר כזה.

עודד קרמר: על העניין הזה אני אומר שבדרך כלל במשחקי כדורגל יחד עם השחקנים עולים ילדים שמחזיקים להם את הידיים.

עודד קרמר: בקבוצות מסחריות מקובל למכור את הדבר הזה בכסף.

עודד קרמר: זה משהו שקורה.

עודד קרמר: לפי מה שאני שומע – גם אני שמעתי את זה – בניגוד למה שקורה, בדרך כלל משחקי נבחרת ישראל, שאלה הספונסרים וכל מיני עמותות שנותנים להן, הפעם חלק מהילדים, על פי מה שמדברים, הדבר הזה נמכר בכסף.

עודד קרמר: גם אני שמעתי את זה.

איילת נחמיאס ורבין: אני מתקשה להאמין שזה נכון.

איילת נחמיאס ורבין: צריך לוודא שזה לא נכון.

יורם ראב"ד: שתי הערות קטנות.

יורם ראב"ד: ראשית, לגבי 200 הכרטיסים.

יורם ראב"ד: אני אמרתי שזאת הייתה יוזמת המשרד.

יורם ראב"ד: בדקתי את עצמי שוב כי כאן נראה לי מוזר שאנחנו כאן משני צדי השולחן מתכתשים.

יורם ראב"ד: היוזמה הייתה של קומקט.

יורם ראב"ד: קומטק הציעה לתת 200 כרטיסים.

שלי יחימוביץ': בקיצור, אתם לא רוצים לריב עם המשרד.

יורם ראב"ד: אנחנו לא רוצים לריב עם העובדות.

יורם ראב"ד: הדבר השני, לשאלה של מספר 2.7 מיליון.

שלי יחימוביץ': העובדות כאן משתנות בקצב מהיר ביותר.

יורם ראב"ד: גברתי העלתה את ה-2.7 כמספר.

יורם ראב"ד: אם כן, למען הסדר, עלות הבאת נבחרת ארגנטינה לארץ מסתכמת בכ-4 מיליון דולר.

שלי יחימוביץ': לא קשור.

שלי יחימוביץ': אנחנו מדברים על שיפוי בגין העברה מסמי עופר לטדי והעלות שלה.

שלי יחימוביץ': זה הכול.

יורם ראב"ד: שליש מהכרטיסים הוצאו לציבור הרחב.

יורם ראב"ד: את המתמטיקה כל אחד יעשה.

קריאה: הוא טען קודם – וזה יפה לומר – שהכרטיסים ניתנו לחברה למתנ"סים, לפריפריה.

קריאה: אני כבר 20 דקות דיברתי עם 15 מתנ"סים בפריפריה.

קריאה: אתה מוכן להגיד לי לאיזה מתנ"ס?

קריאה: שם של מתנ"ס בפריפריה.

יורם ראב"ד: אני אשמח לתת לך.

יורם ראב"ד: אין לי את הפרטים.

קריאה: מאוד יפה לומר לפריפריה.

יורם ראב"ד: מה שאמרתי, כך זה חד משמעית.

שלי יחימוביץ': אנחנו נאלצים לסיים את הדיון.

שלי יחימוביץ': עלו כאן כמה דברים שהפתיעו אותי.

שלי יחימוביץ': ראשית, שכל המהלך הזה שהוא מהלך סיבובי והוא חריג, וגם כבר ניתנה עליו הדעת מצד היועץ המשפטי לממשלה בעבר בחלוקת כרטיסים ומבקר המדינה נתן עליו את הדעת ויש הלכות ודינים בעניין הזה, כל כולו נעשה בלי התייעצות עם הייעוץ המשפטי של משרד התרבות והספורט ובעצם היועצת המשפטית של המשרד שמעה על כך לראשונה כשהיא קיבלה ככל העובדים מכתב ובו הצעה לרכוש כרטיס.

שלי יחימוביץ': זה דבר שהוא חמור ביותר ועוד בדרך נאמרו דברים שאינם אמת, כאילו כל המהלך נעשה תוך התייעצות עם הייעוץ המשפטי.

שלי יחימוביץ': אני רואה את זה בחומרה רבה ביותר אבל אתם אלה שבודקים.

שלי יחימוביץ': סוגיה נוספת היא סוגיית 2.7 מיליון שקלים שהממשלה הקצתה לצורך העניין הזה מכספי מדינה, מכספי משלם המסים.

שלי יחימוביץ': מעבר לשאלה מדוע, נשאלת גם שאלה והיא האם מדובר בסכום ריאלי, האם החברה המפיקה גם נהנתה מהרווחים וגם מכל מה שתוכנן מלכתחילה וגם קיבלה שיעור פיצוי שהוא לא סביר ולא ריאלי.

שלי יחימוביץ': אני לא יודעת לתת את התשובה על זה.

שלי יחימוביץ': על פניו זה נראה כך.

שלי יחימוביץ': 2.7 מיליון שקלים שיפוי בגין מה בדיוק.

שלי יחימוביץ': אני חושבת שגם את זה צריך לבדוק.

שלי יחימוביץ': את כל אופן התנהלות קבלת ההחלטות.

שלי יחימוביץ': עלתה כאן עוד סוגיה והיא איזושהי הסכמה שהיא לא פורמלית בין השרה, לכאורה, לבין החברה, שהשרה תיקח חלק של נראות ובולטות במהלך האירועים.

שלי יחימוביץ': זה הוכחש על ידי המשרד אבל זה לשיקולכם.

שלי יחימוביץ': עדיין בסופו של יום נשארנו עם כמות – לצערי הרב מאוד, בשורה התחתונה – מזערית מאוד של כרטיסים לקהל הרחב למשחק שגם משתתפת בו נבחרת ישראל, שזה משאב ציבורי, וגם המדינה משלמת עבורו מיליוני שקלים.

שלי יחימוביץ': בסופו של דבר זאת תוצאה מאוד מאוד אומללה בוודאי נוכח העובדה שהמשחק משוחק בישראל.

שלי יחימוביץ': זו עובדה מאוד משמחת ועל זה אין בכלל עוררין והציבור מאוד רוצה לצפות במשחק הזה, הוא מאוד ערני וקשוב למה שמתרחש סביבו, וזה כבר חרג מעבר לאירוע ספורט והפך להיות אירוע לאומי.

שלי יחימוביץ': על זה באמת שאפו, אבל העובדה שהציבור הרחב לא נהנה מאותו אירוע לאומי היא מאוד מאוד בעייתית.

שלי יחימוביץ': אני שוב מבקשת מכם, הרי זה יהיה קצת מגוחך אם לא נקיים ביקורת בזמן אמת.

שלי יחימוביץ': זה דיון עקרוני שמתנהל כאן בוועדה, שיש השוללים ביקורת בזמן אמת ואילו רבים אחרים אומרים שאם לא תהיה ביקורת בזמן אמת, לשם מה צריך ביקורת?

שלי יחימוביץ': גם בנושאים אחרים, אנחנו נחכה שימותו עוד עשרות אלפי אנשים מזיהומים בבתי החולים ואז בסוף נעשה ביקורת?

שלי יחימוביץ': וכן הלאה וכן הלאה.

שלי יחימוביץ': לכן ביקורת בזמן אמת היא באמת נשמת אפו של מוסד מבקר המדינה.

שלי יחימוביץ': אף אחד לא מבקש מכם לסיים את כל הבדיקות שנוגעות לחגיגות ה-70 במהלך השבוע הזה, אבל אני חושבת שראוי, ולו בניסיון, כן לשחרר כרטיסים לציבור הרחב וכן לעשות מעשה שישפר את הסיטואציה, לזרז את הבדיקה שלכם.

שלי יחימוביץ': ממילא אתם מתכוונים לסיים אותה עד יום חמישי השבוע או שישי.

שלי יחימוביץ': סיימו אותה ביום רביעי.

שלי יחימוביץ': הנה, כבר הרווחנו.

שלי יחימוביץ': כבר הבדיקה שלכם הביאה לכך שגופים ממוסדים ויתרו על כמויות של כרטיסים והחזירו אותם לשוק.

שלי יחימוביץ': לכן הפעילות שלכם היא מבורכת ויש לה השלכות, גם על התוצאה.

שלי יחימוביץ': לכן הבקשה שלי היא שתזדרזו ותסיימו את הבדיקה שלכם עד יום רביעי.

שלי יחימוביץ': זה נראה לי אפשרי.

שלי יחימוביץ': הסוגיות כאן הן לא כאלה הרות גורל והן נראות לי פשוטות מאוד לבדיקה.

שלי יחימוביץ': זאת הבקשה שלי מכם וממבקר המדינה.

שלי יחימוביץ': אני גם אדבר אתו באופן אישי.

שלי יחימוביץ': אני מודה לכולכם.

שלי יחימוביץ': תודה רבה.

שלי יחימוביץ': בהצלחה לנבחרת ישראל.